
ՓՐԿՈՒԹՅԱՆ ՄԱՆԻՖԵՍՏԸ 
 
«Գիտակցությո´ւնն է որոշում կեցությունը»:
ՖՐԻԴՐԻԽ ԱՎԳՈՒՍՏ ֆոն ՀԱՅԵԿ (1899-1992)
«Լավագույն կառավարությունն ա´յն կառավարությունն է, 
ինչը, ինչքան հնարավոր է, քի´չ է կառավարում»:
ԹՈՄԱՍ ՋԵՖԵՐՍՈՆ (1743-1826)
«Լրիվ արդար կապիտալիստական կարգ հաստատելու խնդիրը ոչ այնքան գիտական խնդիր է, ինչքան որ ժողովրդին կրթելու 
ու ժողովրդի հոգեբանությունը փոխելո´ւ խնդիր»:
ՖՐԻԴՐԻԽ ԱՎԳՈՒՍՏ ֆոն ՀԱՅԵԿ (1899-1992)
Եթե ազատ հասարակության {շուկայի} փիլիսոփայական հիմքերը նորից չդարձնենք կյանքի ու մահու հարց 
ու սրանք իրագործելու համար չներգրավենք 
հույժ հնարամիտ ու ստեղծարար արարողներին, 
ազատության հեռանկարը կդառնա ու կմնա 
չափազանց մռայլ: 
ՖՐԻԴՐԻԽ ԱՎԳՈՒՍՏ ֆոն ՀԱՅԵԿ

ՓՐԿՈՒԹՅԱՆ ՄԱՆԻՖԵՍՏԸ / Մերուժան Հարությունյան. – Եր.: Edit Print, 2026, 28 էջ
Մանիֆեստը պնդում է. Հայաստանի կործանման պատճառը ոչ թե արտաքին թշնամին է, այլ պետության պաշտամունքը։ Պետությունը վարչախումբ է, որը հարկով ու դրամը կեղծե­լով թալանում է քաղաքացուն։
Փրկության բանաձևն է. «փող → հզոր բանակ»։ Փող ունենալու համար պետությունը պիտի կրճատվի մինչև նվազագույնի։ Առաջարկվում է 7 քայլ. Լուծարվեն – ԱԺ-ն, նախարարու­թյուն­ների 90%-ը, քաղաքապետարանները, ԿԲ-ն, ՊԵԿ-ը. հարկերը՝ 0-10%. զենքը՝ քաղա­քացուն (21+). դատարանը՝ ժողովրդի ընտրությամբ ու հեռացնելով: Նաև վերանան՝ պաշ­տոնյաների խոշոր աշխատավարձերը, բյուջեի հաշվին տրվող պարգևավճարները, թիկնա­պահները, ավտոներն ու ավտոշարասյունե­րը, խորհրդականները, բոլոր իմունիտետներն ու բոլոր արտոնությունները։
Հիմքում բարոյականության 4 աքսիոմն է. սեփականության անձեռնմխելիությունը, կոնտ­րակ­տի կամավորությունը, ստի արգելքը, հավասարությունը օրենքի առաջ։
Նախատեսվում է անցումային շրջան՝ երաշխիքով, որ ոչ մի թոշակառու չի տուժի։ Նոր Սահ­մանադրության նախագիծ գրելու իրավունքը ունեն միայն մասնավոր անձինք, իսկ պետա­կան պաշտոնյաները պետական հիմնարկներն ու պետության կազմած կառույցները, ինչ­պես նաև կուսակցականները սահմանադրության նախագիծ գրելու իրավունքը չունեն։
Կա՛մ հարուստ պետություն ու աղքատ ժողովուրդ, կա՛մ նվազագույն պետություն ու ազատ, զինված, հարուստ ժողովուրդ, այլ ընտրանք չկա։
 MANIFESTO OF SALVATION / Meruzhan Harutyunyan. – Yerevan: Edit Print, 2026, 28 pp.
The manifesto argues: Armenia’s collapse is caused not by external enemies, but by the cult of the state. The state is a ruling apparatus that plunders the citizen through taxes and currency debase­ment.
The salvation formula: “money → powerful army.” For money to exist, the state must be reduced to the minimum. 7 steps are proposed: Dissolve – the National Assembly, 90% of ministries, the Central Bank, the SRC. Taxes: 0-10%. Arms: to the citizen. Courts: elected and removable by the people. Also abolished: officials’ large salaries, bonuses paid from the budget, bodyguards, cars and motorcades, advisors, all immunities and all privileges. The foundation is 4 axioms of morality: inviolability of property, voluntariness of contract, prohibition of lying, equality before the law.
A transition period is stipulated with a guarantee that no pensioner will suffer. The right to draft a new Constitution belongs only to private individuals, while state officials, state institutions and structures created by the state, as well as members of political parties, do not have the right to draft a constitution.The choice: either a powerful state and poor people, or a minimal state and a rich, armed, free people.

Բոլոր իրավունքները պահպանված են: Առանց հեղինակային իրավունքի տիրոջ օրի­նա­կան գրավոր թույլատրության՝ ոչ ոքի իրավունք չի տր­վում շահույթ ձեռք բերելու նպա­տա­կով որևէ տեխնիկական կամ էլեկտրոնային միջոցով վերարտա­դրե­լու, թարգմանելու, մուլ­տի­պլի­կացիայի վերածելու, ապրանքանիշ դարձնելու, ըն­թերցելու ինտեռնետում, ռա­դիոյով ու հե­ռա­­ցույ­ցով` այս հրատարա­կու­թյան և ոչ մի մասը: 
 
«Պարտադի´ր է, որ ազատ հասարակություն կառուցելու մեր փորձը մի ան­գամ է´լ դարձնենք ինտելեկտուալ արտասովոր խիզախության մի մի ձեռ­նարկ: Մեզ պակասում է լիբերալ ուտոպիայի մի շարադրանք, մի այնպիսի ծրագիր, ինչը չլինի ո´չ գործերի ընթացիկ վիճակի մի պաշտպանություն, ոչ է´լ սոցիա­լիզ­մի մի հեղհեղուկ նոր ձև: Այլ լինի այնպիսի մի ճշմարիտ լիբերալ ռա­դիկա­լիզմ, ինչը չի խնայում իշխանավորների (մանավանդ, պրոֆմիություննե­րի ղեկա­վար­ների) զգացմունքները, բայց նաև խիստ գործնական չի ու ոչ էլ սահ­մանափակ է միայն այսօրվա քաղաքական նպատակներով: 
Մեզ հարկավոր են այնպիսի´ ինտելեկտուալ առաջնորդներ, ովքեր ի վի­ճա­կի ու պատրաստակամ են դիմանալու իշխանություն ձեռք բերելու ու իշ­խա­նավոր­ների ազդեցությունների գայթակղություններին, պատրաստ են աշ­խա­տելու հանուն իդեալների, եթե նույնիսկ հստակ գիտակցում են, թե հնարա­վոր է, որ այդ իդեալները չափազանց դժվար ու ուշ իրականան: Այդ առաջնորդ­ները պար­տադիր պիտի իրենց սկզբունքներից չշեղվելու ու աննկուն պայքարի ու­նակու­թյուն ունենան, որ հասնեն իրենց նպատակներին, ու չընկճվեն, նույն­իսկ եթե դրանք արագ չիրականան: 
Ազատ առևտուրն ու անհատական ազատությունը {այսինքն, ճշմարիտ կապիտալիզ­մը}* այն իդեալներն են, որ անընդհա´տ են գրգռում զանգվածնե­րի երևակա­յու­թյունը, բայց լոկ «ազատ առևտուրն» ու «հսկողությունը թու­լացնելը» ո´չ հոգևոր պատիվ ունեն, ոչ է´լ ոգևորություն հարուցելու ունակու­թյուն: 
Լիբերալը {ճշմարիտ կապիտալիզմի կողմնակիցը} պիտի սոցիա­լիստների հաջողությունից մի բան յուրացնի: Սա սոցիալիստների ուտոպիստ լինելու խիզախությունն է: Սա´ է սոցիալիստներին այսօր դարձրել հանրության մեջ հույժ ազդեցիկ, չնայած ընդամենը երեկ այս հաջողությունն ան­հնար էր թվում:
Այն մարդիկ, ովքեր մտքի այսօրվա վիճակով իրենց սահմանափակում են միմիայն հասանելի գործնական խնդիրներով, ի վերջո համոզվում են, որ նույն­իսկ ա´յս խնդիրներն են շատ արագ դառնում քաղաքական առումով անիրա­գործելի, հենց ա´յն պատճառով, որ իրենք այնքա´ն են պասիվ եղել, որ հասա­րա­կական կարծիքը դարձել է այս խնդիրներին հակադիր:
Եթե ազատ հասարակության {շուկայի} փիլիսոփայական հիմքերը նո­­րից չդարձնենք կյանքի ու մահու հարց ու սրանք իրագործելու համար չներ­գրավենք հույժ հնարամիտ ու ստեղծարար արարողների, ազատու­թյան հեռանկարը կդառնա ու կմնա չափազանց մռայլ: 
Բայց քանի դեռ նորից ենք հավատում այն գաղափարների զորությանը, ո­րոնք պայմանավորել ու շեշտել են լիբերալիզմի {այսինքն, ճշմարիտ կապիտա­լիզմի}  ընթացքի լավագույն պահերը, պարտված չենք»:
F.A. Hayek, «The Intellectuals and Socialism», Studies in Philosophy, Politics, and Economics (Chicago: University of Chicago Press, 1967), p. 194.
–––––
*Ստորև ձևավոր փակագծերով, {}, տրված են հեղինակի միջարկություն­ները ուրիշի խոսքին:
 
 
 
Վերնագրերի ցանկը
 
 
 
 
 
 
 
 
 
 
 
 
 
 
 
ՓՐԿՈՒԹՅԱՆ ՄԱՆԻՖԵՍՏԸ
ԴԻԱԳՆՈԶԸ – ՀԱՅԱՍՏԱՆԸ ԿՈՐԾԱՆՎԵԼՈՒ ԵԶՐԻՆ Է
ՀՀ-ին այսօր մահացու վտանգ է սպառնում։ Պատճառը դրսի թշնամիները չեն, այլ ներսի սահմանադրական կարգը, ինչը պետերի իշխող վարչախմբին համարյա անսահման իրավունք է տալիս: Պետերի վարչախումբն իրեն «պե­տու­թյուն» ու նույնիսկ «հայրենիք» է հռչակել ու սա, իր վարչապետի միահե­ծան կամքով, գործում է բարոյականության ու արդարության չորս հիմնական նորմին հակառակ։
 
ԲԱՐՈՅԱԿԱՆՈՒԹՅԱՆ ՈՒ ԱՐԴԱՐՈՒԹՅԱՆ 4 ՆՈՐՄԸ
ՀՀ Սահմանադրության. ՍԱՀՄԱՆԱԴՐԱԿԱՆ ԿԱՐԳԻ ՀԻՄՈՒՆՔՆԵ­ՐԸ» գլխի առաջին երկու հոդվածն ասում է. 
«Հայաստանի Հանրապետությունն ին­քնիշխան, ժողովրդավարական, սո­ցիա­լա­կան, իրավական պետություն է»: 
Այս հայտարարության իմաստը լրիվ է անհայտ, քանզի հայտնի չի, թե սո­ցիա­լական հանրությունն ի´նչ է, ու ինչպես պիտի արտահայտված լինի հան­րության իրավականությունը, ժողովրդավարությունն ու ինքնիշխանությունը: Օրինակ, մրջնանոցն ու տերմիտնոցը նույնպես սոցիալական հանրություն են: 
Իսկ եթե «սոցիալական» բառով նկատի է առնվում «սոցիալական արդա­րու­թյուն» կոչվածը, այդժամ, ինչպես ստորև է ցույց տրված, դա հենց սոցիա­լական անարդարությունն է: Կամ, ինչպես Ֆ. Հայեկն է ցույց տվել իր “Law, Legislation and Liberty” եռահատորի “The Mirage of Social Justice” հատորի մեջ, սոցիալա­կան արդարությունը միրաժ է կամ պատրանք: 
ՀՀ Սահմանադրության մեջ սրա պես անորոշությունների ու նաև հակա­սու­թյուն­ների թիվը հարյուրից ավել է ու անհնար է, որ այդպիսի սահմանա­դրու­թյամբ բարոյական ու արդար հասարակարգ սահմանվի ու հաս­տատվի: 
Երբ սահմանադրությունը կամ որևէ մեկը պնդում է, թե «ՀՀ-ն անկախ, ազատ ու ինքնիշխան քաղաքացիների´ պետություն է», ըստ էության, ոչ մի իրական, ոչ մի բովանդակային բան չի պնդում: Ինչո՞ւ: Որովհետև «Հայաստա­նի Հանրապետություն» հասկացությունը կոլեկտիվ (հավաքական) հասկա­ցություն է: Հավաքական հասկացություններին անհատի հատկություններ վե­րագրելը սխալ է: Անկախ ու ինքնիշխախն կարող է լինի միմիայն անհատը, և ոչ թե հավաքական գաղափարը: 
Հանրության անդամի անկախությունն ու ազատությունը առաջին հերթին այս անդամի մասնավոր սեփականության անձեռնմխելությա´ն անկա­խությունն ու այս սեփականությունը իր ուզած ձևով տնօրինելո´ւ անկա­խություն ու ազատություն է:
Այնինչ, այսօրվա Հայաստանի սահմնադրության մեջ գրված է, թե ՀՀ-ն ան­կախ, ազատ ու ինքնիշխան պետություն է, ինչը հակասում է իրականությա­նը: Մի՞թե 2020-ի պարտությունից հետո ՀՀ-ն չի ենթարկվում Ալիևի ու նաև այլ հայտնի ու անհայտ անձանց կամքին: 
Իրատեսական, արդար ու բարոյական սահմանադրությունը նախ պիտի հռչակի, որ ՀՀ-ն անկախ, ազատ ու ինքնիշխան քաղաքացիների´ պետու­թյուն է, ու իր հասա­րակական կարգն ու այս կարգի հիմնական օրենքները հաս­տատում է իր իսկ քաղաքացիների հան­րաքվեներով, ու չի ենթարկվում օտարերկրյա որևէ հիմնարկի կամ որևէ անհատ անձի հանձնարարականնե­րին: 
Ասված իմաստով, ցանկացած արդար հասարակարգը հիմնվում է հետևյալ 4 աքսիոմի վրա.
I. Մասնավոր սեփականության անձեռնմխելիությունը: Քաղաքացու ունեցվածքը տնօրինելու (մանավանդ, խլելու) իրավուն­քը, առանց այս քաղա­քացու կամավոր համաձայնության, չունի ոչ ոք, չունի նաև պետու­թյունը։ Քա­ղաքացու ունեցվածքը բռնի տնօրինելը, ինչպես նաև խլելը, թա­լան է։
II. Կոնտրակտի անխախտությունը: Քաղաքացիների ունեցվածքները փոխանակվում են միայն տերերի երկկողմ կամավոր պայմանով, և ոչ թե ուժով կամ սպառնալի­քով։
III. Ստի ու խոստումը դրժելու արգելքը: Պետական պաշտոնյայի սուտը կամ խոստումը դրժելը պետական դավաճանություն է ու պիտի պատժվի քը­րեա­կան օրենքներով: Այս պատժի նվազագույն չափը ստախոս պետական պաշտոնյային գործից իսկույն ազատելն է։
IV. Պաշտպանված ազատ մրցությունը: Օրենքի առաջ բոլորը հավասար են։ Չպիտի լինի սեփականության ու իրավոնքների ո´չ մի մոնոպոլիա, ո´չ մի ար­տոնություն, ո´չ մի պարգևավճար, պետական պաշտոնյայի ոչ մի արտոնյալ աշխատավարձ ու իմունիտետ, ոչ մի թիկնապահ ու ավտոշա­րասյուն։ Այս ու սրա պես նորմերը խախտելը վերաց­նում են և´ բարոյականությունը, և´ արդա­րությունը, և´ մարդկայնու­թյունը։

Այս մանիֆեստը գործողությունների ընդ­հանուր ուղղության ու ընդ­հա­նուր ոգու շարադրանքն է միայն: Սա ո´չ ծրա­գիր է, ոչ է´լ սահմանա­դրու­թյուն: Ու սա, նաև օրենքների տեխնիկական ժողովածու չի։ Ակնհայտ է, որ առանց անցումային շրջանի ոչ մի բարեփոխում հնարավոր չի։ Ու պիտի սահ­ման­վի, օրինակ, մի եռամյա (կամ հնգամյա) անցումային շրջան, ինչի ըն­թաց­քում.  
1. Պիտի պահպանվեն շարքային բոլոր քաղաքացիների նպաստները, թո­շակները, հաշման­դա­մության ու կորուստի փոխհատուցումները՝ առանց կր­ճատելու։  
2. Պիտի պահպանվեն առողջապահական ու սոցիալական ապահովագրու­թյան ընթացիկ պետական վճարները։  
3. Այս ծախսերը կֆինանսավորվեն լուծարվող նախարարությունների, քա­ղաքապետարաննեի, ԿԲ-ի, ՊԵԿ-ի ունեցվածքի ու այլ պետական խոշոր կա­ռույցների բյուջեների հաշվին, նաև պետական անշարժ գույքի մասնավորե­լուց ստացված միջոցներով, ընդ որում, անցումային շրջանում ոչ մի նոր հարկ կամ տուրք չպիտի սահմանվի։  
Անցումային ժամկետից հետո սոցիալական ապահովության համակարգն աստիճանաբար պիտի անցնի կամավոր, մասնավոր կուտակային ու ապահո­վա­գրական ձևին, հանրաքվեներով հաստատված կարգով։
բ. Այն խոշոր պետական թոշակները, որոնք վարչախումբն է իր «օրենք» կոչ­վածների ուժով հաստատել պետական պաշտոնյաների համար (օ­րի­նակ, գեներալների, նախարարների, դատավորների վիթխարի թոշակները ևն) պի­տի վերանան ու դառնան հավասար շարքային քաղաքացիների թո­շակ­ներին: 

ա. Քաղաքացիությունը. ՀՀ քաղաքացիություն չի տրվում ա´յն պետու­թյուն­նե­րի քաղաքացիներին, որոնց հետ ՀՀ-ն պատերազմական կամ չկարգա­վորված հակամարտության մեջ է, կամ որոնց պաշտոնական դոկտրինը պա­րունակում է ՀՀ տարածքային ամբողջականության դեմ ուղղված նկրտում­ներ։ Այս պետու­թյուն­ների ցանկը հաստատվում է հանրաքվեներով։ 
բ. ՀՀ քաղաքացիություն չի տրվում նաև ա´յն պետու­թյուն­նե­րից եկած միգ­րանտներին, որոնց կրոնական կամ ավանդութային հայացքները հակադիր են ՀՀ քաղաքացիների կրոնական կամ ավանդութային հայացքներին, քանի որ, ինչ­պես Եվրոպայի փորձն է ցույց տալիս, նման միգրանտները չեն ինտեգրվում ՀՀ-ի կրոնաավանդութային իրականության մեջ: Միգրանտներին պե­տական սոցիալական որևէ օգնություն ցույց տալն արգելվում է:
գ. Սոցիալական վճարները. ՀՀ կառավարության բյուջեից նպաստ, թո­շակ կամ այլ սոցիալական օգնություն ստանալու իրավունք ունեն միայն ՀՀ քաղա­քա­ցիները։ 
դ. Անշարժ գույքը. Օտարերկրյա քաղաքացիների ու ընկերությունների  ՀՀ-ում հող ու անշարժ գույք ձեռք բերելու կարգը սահմանվում է միայն տեղա­կան հանրաքվեով։ Առանց համայնքի համաձայնության՝ հող ու անշարժ գույք ձեռք բերելու գործարքն առոչինչ է։ 
ե. Մասնավոր սեփականության տնօրինությունը սահմանափակվում է հո­ղային մասնավոր սեփականությունը այլ պետությունների քաղաքացիներին վաճառելու կամ որևէ ձևով փոխանցելու արգելքով, քանի դեռ կա ՀՀ-ի տա­րածքը ուզուր­պացնելու այնպիսի տեսական վտանգ, ինչպիսիք են Թուրքիայի Թուրանական աշխարհակալություն կազմելու պես ծրագրեր:
3. Քաղաքացիներից այս քաղաքացիների համաձայնությամբ ու այս քա­ղաքացիների սահմանած գնով գնած մասնավոր սեփական հողերը այլ պետու­թյանը հանձնելը հնարավոր է միայն և միայն համաժողովրդական հանրաքվեի վճռով: Այս կանոնը խախտող պետական բոլոր պաշտոնյաները, առանց քաշ­քշուկների, իսկույն ազատվում են իրենց պաշտոննե­րից ու դատի են տրվում:
Այսօրվա ՀՀ-ի կարգը թալանչիական սոցիալիզմ է
ա. Հարկն ու մաքսը թալան են, ԵԹԵ սահմանվել են առանց սեփականա­տի­րոջ համաձայնության։ Սահմանադրության 60-րդ հոդվածը պետությանը տա­լիս է թալանի մոնոպոլիա։  
բ. Պետությունը մեր ծառան է, բայց այսօր դարձել է մեր տերը։ Մե´նք ենք պետությանն իրավունք տվել, որ զինա­թափի մեզ, բայց ինքը մնա զինված, մեզ­նից գաղտնի տնօրինի հենց մե´ր ունեցվածքը , լսի մեր հեռախոսները, խլի մեր տները «պետության գերակա շահի» թալանչիական պատրվակով։  
գ. Կենտրոնական Բանկն է (ԿԲ-ն) փողը կեղծում ու ինֆլյա­ցիա հարու­ցում։ ԿԲ-ն մեր ժողո­վրդի հենց առաջին թշնամի­նե­րից է, ու ՊԻՏԻ ­ՎԵՐԱ­ՆԱ: Արտաքին ու մանավանդ ներքին պարտք անելու ու սա մեր սերունդների ուսե­րին դնելու, ինչպես նաև փող տպելով փողի ծավալն ավելացնելու (այս­ինքն, փողը կեղծե­լու), ուրեմն նաև ինֆլյացիայի մենաշնորհը ԿԲ-ինն է: Ին­ֆլյա­ցիայի պար­տա­դիր հետևան­քը ժողովրդին թալանող անկասելի գնաճն է: Դոլարն ու մնացած արժույթները, ինչպես նաև ոսկին, ապ­րանք են, ու սրանց գները կարգավորելը թե´ հակագիտական է, թե´ թալան­չիա­­կան, թե´ խոչըն­դ­ոտում է էքսպորտ-իմպորտին: ԿԲ-ն սրանք իբր կարգա­վո­րում է, ավելի աղ­քա­տացնելով արդեն աղքատներին ու ավելի հարստաց­նելով արդեն հարուստնե­րին: ԿԲ-ի այսօրինակ կարգավորությունը պիտի արգելվի:
դ. Նույն այս պատճառներով Սահմանադրական Դատարանի (ՍԴ-ի) ու Բարձ­րա­գույն Դատական Խորհրդի (ԲԴԽ-ի) լիազորու­թյուն­ները պիտի տըր­վեն շար­քա­յին դատարաններին: Մի՞թե ակն­հայտ չի, որ եթե դատավորը ի վիճակի չի սահմանադրության որևէ հոդվածը մեկնաբա­նելու, ուրեմն, կա´մ սահմանա­դրու­թյունը բանի պետք չի, կա´մ դատավորը: ԲԴԽ-ի գոյությու­նը լրիվ է ան­իմաստ, քանզի եթե կա դատա­րանը, մի՞թե սրա արդարությունից բացի կա նաև «բարձրագույն արդարություն»:
ե. ՊԵԿ չպիտի լինի, որովհետև մեր այս ծառա-պետություն-վարչախմբին ժո­ղովուրդն է ընտրելով վարձում, վարձում է աշխատավարձի դիմաց, վարձում է, որ սրանք ծառայեն իրեն: Այս ծառան, հարկ ու մաքսից բացի, չպիտի այլ եկամուտ ունե­նա:
Փրկության բանաձևն ու քայլերը
Մեզ փող է պետք, որ հզոր բանակ ունենանք։ Սրա համար պիտի ար­վեն հետևյալ քայլերը:
Քայլ I. Պիտի հաստատվի նվազագույն պետություն, հետևյալ հիմունքնե­րով.  Վարչախումբը չարիք է։ Եթե այս չարիքն անխուսափելի է, սա պիտի լինի նվազագույնը։ Այս չարիքը նվազագույնին հասցնելու համար պիտի պետու­թյու­նը ապակենտրոնացվի, ինչքան հնարավոր է՝ շատ: 
ա. Պիտի լուծարվեն. ԱԺ-ն, նախարարություն­ների ու նա­խա­րարության կշիռ ունեցող պետական մնացած մոտ 30-32 հիմնարկի  համար­յա 90%-ն ու քա­ղա­քապետարանները։  
Քաղաքապետարանները լուծարելը վերացնում է սրանց այսօրվա տըն­տե­սական կոռուպցիոն որևէ գործունեությամբ զբաղ­վելու իրավունքները։ Այս իրա­վունքներից զրկվում են նաև համայնքապետարանները ու սրանց տնտե­սական գործունեության իրավունքները լրի´վ տրվում են մասնավորին: Մնա­ցած միայն վարչական ֆունկցիաները փոխանց­վում են տե­ղական (խիստ սահ­մանափակ թվով) համայնքապետարաններին, տեղական հանրաքվեներին, ինչպես նաև այդ հանրաքվեներով ընտրվող շերիֆ­ներին ու դատարաններին։ Սա առհավետ կվերացնի «ավտոկայանատեղի, աղ­բահանու­թյուն, գովազդա­յին վահանակ ու սրանց պես այլ շինթույլտվություների մոնոպոլ ու «օբշակա­յին» կոռուպցիան»:
ԱԺ-ն օրենս­դիր օրգան է: Օրենսդիր օրգանի անդամը, փաստացի, օրենս­դիր դա­տավոր է, ով պիտի զերծ լինի կուսակցական կողմնա­կա­լությունից: ԱԺ-ի կու­սակ­ցական ֆրակցիաների գոյությունը հակադիր է օ­րեն­քի առաջ հավասա­րու­թյան սահմանադրական նորմին: 
բ. Պիտի մնան թերևս արտաքին գործերի, պաշտպա­նու­թյան նախարա­րու­թյուններն ու տեղական հանրաքվեներով ընտր­վող ու լուծարվող դատարան­նե­րը։ 
գ. Պետական բոլոր հիմնարկներն ու պաշտոնյաները պիտի ենթարկվեն դա­տարանի նշանակած աուդիտին ու տարեկան հաշվետվություն տան այդ դատա­րանին:
դ. Պե­տա­կան բոլոր հիմ­նարկ­ների լիազորություններն ու իրա­վունք­­նե­րը պի­տի խիստ կրճատվեն ու սրանց համարյա բոլոր ֆունկցիաները պիտի մնան մասնավորին: Բացի հանրաքվեն, կառավարու­թյունը կամ պետական ուրիշ ոչ մի օրգան պատե­րազմ հայտա­րարե­լու կամ հանձնվելու իրավունքը չպիտի ունենա: 
ե. Դատարանով ապացուցված ՍՏԱԽՈՍՈՒԹՅԱՆ հենց առաջին դեպքի հա­մար պիտի ցան­կացած պաշտոնյան (մանա­­վանդ վարչապետն ու կառա­վա­­րու­թյան անդամները, այսինքն, մեր իբր ծառաները) պիտի գործից իս­կույն ազատվի, առանց որևէ իմփիչմեն­թի կամ այլ ձևականության: 
Սրանց դեմ պիտի դատական հայց հարուցվի (օրինակ, 500 ստորագրու­թյուն հավաքելով), մա­նավանդ, եթե սրանք իրենց պաշտոնի ըն­թաց­քում քա­ղաքա­ցի­ների կյանք կամ պետա­կան խոշոր միջոցներ են տնօրի­նել: Այն դատա­րա­նը, ով սրանց ստախո­սու­թյան կամ ուրիշի մասնավոր ունեց­վածքը վնա­սելու մե­ղա­դրանքի հայցը չըն­դունի, կամ գործի վարույթը ձգձգի, պիտի իս­կույն լու­ծար­վի, ու դրա դատա­վոր­ներն էլ պիտի դատի տրվեն: Բայց եթե մեղադրանքը չհաս­տատվեց, ստո­րագրահավաքը ձեռնարկող ղեկավար խմբի անդամները պիտի տեղնուտեղը ավտոմատ դատ­վեն, զրպարտության մեղա­դրանքով (համարյա ինչպես Հին Աթենքում), իսկ շարքային ստորագրողները պիտի տուգանվեն իրենց աշխատավարձի (օրինակ) հնգապատիկ չափով: Սա անհրաժեշտ է, որ պետական խոշոր պաշտոնյայի ստա­խոսությունը կանխելու այս միջոցը չդառնա շանտաժի միջոց:
Քայլ II. Պիտի հաստատվի մասնավոր սեփականության սրբություն:  
ա. Պիտի վերանա «պետության գերակա շահի» օրենքը։ Չի կարելի, որ նույն­իսկ մի քառակուսի սանտիմետր հող խլվի տիրոջից առանց տիրոջ կամա­վոր համա­ձայ­նու­թյան։ Հանրային համարվող հողը տնօրինելու ու օտարելու հարցը վճռում է միայն տեղական հանրաքվեն: 
բ. Պիտի վերանա գույքահարկը, կուտակայինը, շարժական գույքի հարկը։ Փոքր բիզնեսի հարկը պիտի դառնա զրո։ Միջին բիզնեսի հարկը մինչև 5%-ը, մնացածի համար՝ 10%-ից ոչ ավելի համահարթ հարկ, այս ամենը՝ հանրա­քվեով հաստատված։
Քայլ III. Քաղաքացին պիտի զինվի 
ա. Ամեն քաղաքացի զենք ունենալու ու ատրճանակ կրելու իրավունք ունի։  
բ. Վարչապետը/պրեզիդենտը չպիտի սահմանադրությունով (կամ այլ կերպ) գերա­գույն գլխավոր կամ այլ տիպի հրամանատար (ԳԳՀ) լինի, եթե ռեֆերենդումով չի ընտրվել ԳԳՀ,  ու չպտի իրավունք ու­նե­նա մեկնու­մեկին զիվորական պաշտոնի նշանակի, եթե ԳԳՀ չի: Զինվորական պաշ­տոննե­րի թեկնածուները պիտի ընտրվեն դեմո­կրա­տիա­յով: Ընտրողները պի­տի լինեն բոլոր զինվորականները: Ընտրու­թյուն­նե­րը պիտի լինեն բաց քվեարկու­թյամբ ու ուղղակի ու մեծամասնական:
 գ. Թույլատրվում են զինվորական մասնավոր միավորներ, ընդհուպ մինչև դիվիզիաները, («Երկրապահի» պես, բայց պետությունից անկախ), ինչպես նաև ոստիկանական մասնավոր բաժանմունքներ: Տես բացատրություն­ները: Մաս­նա­վոր զինվորական ու ոստիկանության միավորները ենթարկվում են նաև օրենքին: 
Քայլ IV. Դատարանը դառնում է միաստիճան։ 
ա. Արդարադատությունը լրիվ է ան­ջատվում պետությունից ու դառնում տե­ղական հանրաքվեներով ընտրվող ու ազատվող դատարանների ֆունկ­ցիան: Դատավորին ընտրում ու գործից ազատում է տեղական համայն­քի հան­րաքվե­ն, երբ կարիք առաջանա (օրինակ, մի 1000 կամ 1500 ստորագրու­թյան նախաձեռնու­թյամբ): Գործից վռնդված դատավորն իսկույն ու ավտոմատ պի­տի դատի տրվի: 
բ. Դատավորներին հնարավորություն է տրվում հարուստ հայցվորներից կամ ամբաստանյալներից որոշակի եկամուտ ունենալու (ինչպես վարձված դա­տապաշտպանները): Այս մեխանիզմը պիտի մանրամասն մշակվի, լիբեր­թարիզ­մին չհակասող սկզբունքներով:
գ. Ծանր հանցագործությունների համար սահմանվում է երդվյալների ինս­տի­տուտը:
դ. Զինվորական դատարանները վերանում են ու զինվորականների դատե­րը վարում են շարքային դատարանները:
Քայլ V. Օրենսդրությունը պիտի անջատվի պետությունից
ա. ԱԺ-ն պիտի վերանա ու օրենսդրու­թյան բոլոր ֆունկ­ցիաները պիտի հան­ձնվեն դատարաններին: Սրանք պիտի դատեն հռոմեական ընդհանուր իրա­վունքի (Com­mon Law-ի) հիմնական թեզերով ու երդվյալները պիտի վճռեն ըստ բարոյականու­թյան ու արդարության նորմերի տրամաբանության: 
բ. Օրենսդրությունը պիտի դառնա նախադեպային:
գ. Վերջին 25-30 տարին ընդունած «պետական» մոտ 40000 օրենքը, հա­մա­ր­յա լրիվ, պիտի լուծարվի, որ շուկան ազատագրվի:
Քայլ VI. գ. Ոստիկանությունը պիտի ենթարկվի միայն տեղական հա­մայն­քին: 
ա. Պիտի սահմանվի շերիֆների ինստիտուտը, ում պիտի ընտրի ու հեռաց­նի հա­մայն­քային հանրաքվեն։ 
բ. Պիտի սահմանվի շերիֆների ինստիտուտը, ԱՄՆ-ի շերիֆների ինստի­տու­տի նմանու­թյամբ: Շերիֆն պիտի ընտր­վի ու ազատվի ինչպես դատավորը: Շերիֆն ու համայնքային ոստիկանությունը պիտի ենթակա լինեն միմիայն տե­ղա­կան համայնքին (օրինակ, տեղական հանրա­քվեին), ու ենթակա չլինի որևէ այլ ինստիտուտի, նույնիսկ պրեզիդենտին կամ վարչապետին:
դ. Ոստիկանական հսկա բանակը ընդմիշտ է լուծարվում: Համայնքային ոս­տիկանության թիվը որոշում է տեղական հանրաքվեն:
ԴԻՏՈՂՈՒԹՅՈՒՆ. Սուտ է հանցագործի իրավունքների պաշտպանու­թյան հասկացությունը: Պետությունը շատ ու շատ անգամ պաշտպանում է «հանցա­գործի իբր իրա­վունքները» ու պատժում է հենց տանտիրոջը, սրա տու­նը կամ սեփական տա­րածքը ներխուժած հանցա­գործին դիմադրելու ու մա­նավանդ սպա­նելու համար։ Լիբերթարյան տեսանկյու­նից՝ մասնավոր սե­փականու­թյան տարածքն անձեռն­մխելի է: Ցանկացած մաս­նավոր տարածքը ագրեսիվ ներխու­ժելը տիրոջը բաց­արձակ իրավունք է տալիս օգտագործելու ցանկացած տիպի ուժային այնպիսի պաշտպանությունը, որ սե­փականա­տերն իր կյանքն ու գույքը պաշտպանի։ 
«Անհրաժեշտ պաշտպանու­թյան սահմանների» հասկացությունը նենգ խար­դա­խություն է: Սա զուտ պետա­կան հնարք է, ինչը քաղաքացուն ան­պաշտ­պան թողնելու ու իրեն պե­տական ոստիկանությունից կախված պահե­լու համար է։
Արդարադատությունը սեփականաշնորհելը (Restitution-ը), ըստ էության, նշա­նակում է, որ պետությունը դատում է «իր անունից»: Սա բացահայտում է պետության նենգությունը։ Իրոք, եթե մեկը ձեզ թալանել է, ու պետությունը դրան բանտ է նստեցնում, դուք, որ տուժողն եք, ոչինչ չեք ստանում։ Ավելին, դուք ձեր հարկերով վճարում եք այդ հանցագործի սննդի ու կացարանի համար։
Ճիշտ կլիներ, որ կիրառվեր պատմական փորձը, այսինքն, պատիժը դառ­նար հենց փոխհատուցելը։ Հանցագործը պարտք է ոչ թե պետությանը, այլ տուժո­ղին։ Սա արդարադատությունը կդարձնի հանցագործի համար «թանկ»  ու տու­ժողի համար արդար։
Ճիշտ կլիներ, որ կիրառվեր զսպելու գործոնը (Deterrence-ը): Այսինքն, երբ հանցագործը գիտի, որ տանտերը զինված է ու իրավունք ունի իրեն սպանելու ներխուժելու պահին, ու որ իր ընտանիքը ստիպված է լինելու վճարել վիթխարի փոխհատուցում, հանցագործության մոտիվացիան կտրուկ նվազում է։ Սա շատ ավելի ուժեղ զսպող միջոց է, քան պետական բյուրոկրատական դատա­րա­նի վախը։
Այս Մանիֆեստը վայրենություն կամ արյան վրեժի վերադարձ չի քա­րո­զում, բայց պնդում է, որ անհրաժեշտ պաշտպանության իրավունքը պիտի լինի բացարձակ։ Այսօրվա պետական աբսուրդը, երբ տանտիրոջը պատժում են իր տունը զոռով մտած հանցագործին սպանելու համար՝ «պաշտպանու­թյան սահմանն անցնելու» պատրվակով, պիտի վերանա։ Պետությունը մեզ­նից խլել է արդարադատության իրավունքը ու հանցագործին դատում է իր անու­նից, բայց մեզ թողնում է մեր կորստի հետ։ Մենք պիտի պահանջենք, որ «մեր իսկ ծառան», այսինքն, պետություն-վարչախումբը, հետ դառնա մաս­նավոր փոխ­հատույցի սկզբունքին։ Հանցա­գործի համար իր պատիժը պիտի լինի անխուսափելի ու թանկ, իսկ արդարությունը պիտի վերականգնվի ոչ թե թղթի վրա, այլ զոհի գրպանում ու հոգում։
Միայն սա է, որ քաղաքացուն կտա անվտանգության ու արդարության զգացում, ինչը պետական համակարգը երբեք չի ապահովի։ Միայն սա է, ինչը, փաստացի, կասի. «Դուք այլևս զոհ չեք լինի, դուք կլինեեք ձեր կյանքի ու ձեր մնացած ողջ սեփականությունը տնօրինելու իրավուն­քի տերը»։
Քայլ VII. Պետական գաղտնիք կոչվածը միմիայն պետություն-վարչա­խմ­բի գործած հանցագործությունները, մանա­վանդ, սրանցից առավել սահ­մըռկե­ցու­ցիչներն ու քստմնելիները իր ժողովրդից թաքցնելն է (օրինակ, այն գաղտնիք­նե­րը, որոնք ցույց են տալիս պետական խոշոր պաշտոնյաների, Կեն­տըրոնական բանկի, ԱԱԾ-ի ու պետական մնա­ցած կարևորա­գույն ինստի­տուտների ծանր հանցա­գործությունները): 
ա. Պետական գաղտնիքը պիտի վերանա (բացի պատերազմի օրե­րի ռազմական գաղտնիքները): 
բ. Զենքի առևտուրը չպիտի պետական գաղտնիք լինի, որովհետև նախ բաց­ար­ձակ անհնար է, որ այսօրվա տեխ­նոլոգիական աշխարհում  խոշոր առ­և­տուրը թաքուն մնա, երկրորդն էլ այս առևտուրը պետական չինովնիկ­ների կոռուպցիայի շատ հարմար պատրվակ է:
գ. Ցանկացած տիպի քաղաքացիական գաղտնի քննարկություն­ներն ու դա­տավարությունները պիտի արգելվեն:
Քայլ VIII. Պիտի ժողովրդի հոգեբանությունը փոխվի: Պիտի հրաժարվենք «պե­տությունը սուրբ է» ու «առաջնորդը կփրկի մեզ» պատրանքից։ Չկա´ ար­դար պետություն, չկա´ քրիստոսակերպ փրկիչ։ Կա´ միայն ազատ մարդ, ա­զատ շուկա ու բարոյական նորմեր։
Եզրակացություն
Կա´մ պետությունն է հզոր ու հարուստ, կա´մ ժողո­վուր­դը։ 
Երրորդ տարբերակը չկա։ 
Եթե այս մանիֆեստի ու սրա բացատրությունների գաղափարները դառ­նան օրվա հրամայականը, ՀՀ-ն չի վերանա քարտեզից ու կունենանք փող, բա­նակ, ազատություն ու կլինի´ ապագա։ Եթե չդառնան, ապագա չկա ու չի էլ լինի, ու գլխավոր մեղավորն էլ հենց մե´նք կլինենք:
 
ԲԱՑԱՏՐՈՒԹՅՈՒՆՆԵՐԸ
Հայաստանի վիճակն օրհասական է ու բացառված չի, որ ՀՀ-ն անհետանա քարտեզի վրայից: Սրա համար էլ արդեն 5 տարի է, ինչ փորձում եմ մեր ուսյալ­ներին ասեմ, թե ի´նչ է պետք, որ ՀՀ-ն փրկվի, ըստ ավստրիական տնտեսագի­տության կամ պռաքսեոլոգիայի: Այս մանիֆեստը Ludwig von Mises-ի ու Fried­rich August von Hayek-ի տեսությունների ընդհա­նուր (կոն­սպեկ­տային) դրույթ­ներն ու սրանցից արված մի քանի եզրակացությունն է շարադրում: Ավելի ման­րա­մասն տե´ս իմ «Պետությունն ընդդեմ ժո­ղովրդի կամ փրկարար բա­րո­յակարգը», 2021, 480 էջ; ու այնտեղի գրականու­թյան ցանկը (մոտ 60 անգլե­րեն գիրք) ու «Երկիրը փրկե­լու բանա­ձևերը», 2024, 168 էջ; Էդիթ Պրինտ:
Փրկության բանաձևը շատ պարզ է: Մեզ փող է պետք, որ հզոր բա­նակ ու­նենանք: Ուրեմն, առաջին հերթին պիտի ազատվենք մեր ժողովր­դին թա­լա­նողների´ց ու խանգարողներից, կամ գոնե սրանց թիվը դարձ­նենք նվա­զագույնը, որ սրանք չլափեն մեր աշխատածը, որ փող աշխատենք, որ զենք առնենք ու բանակը մարզենք: 
Պիտի պարտադիր ազատվենք մեզնից հարկ ու մաքսով ու մնացած նենգ ու խարդախ ձևե­րով խլած փողը լափողնե­րից: Պիտի ազատվենք հենց վար­չախմբի´ պարա­զի­տների վիթ­խա­­րի մա­սից ու կազմենք ՆՎԱԶԱԳՈՒՅՆ ՊԵՏՈՒ­ԹՅՈՒՆ: 
Բայց մինչև այդ պիտի հրա­ժար­վենք մեր սովորական պարծենկոտ գոռո­զա­մտու­թյունից ու մի քանի պարզ բան հասկանանք, որ չենք հասկանում:
Նախ Սահմանադրության մեջ պիտի մի քանի պարտադիր օրենք չլի­նի: Օրինակ, չպիտի լինի «Պետության գերակա շահի օրենքը», ինչը  թույլ է տա­լիս, որ պետություն-վար­չախումբը խլի ցանկացած քաղաքացու հողա­յին մաս­նա­վոր ունեցվածքը (հենց պետություն-վարչախմբի հաստատած գնով): Այս հանգամանքը հույժ անբարո է ու անարդար, որովհետև խլելը թալան է: Այս օրենքը միմիայն իշ­խող­ների´ գերակա շահերի օրենքն է, և ոչ թե քաղա­քացու շահերի: Հենց ա´յս օրենքով են այսօր խլում կոնդեցիների տները: Ու հենց այս օրենքով են ՀՀ-ի քաղաքացիների սեփական հողերը տալիս ադրբե­ջանցիներին:
Պետական գաղտնիք չպիտի լինի: Մի՞թե անհեթեթ չի, որ մե´ր իսկ վար­ձած «ծա­ռաները» մե´ր իսկ ունեցվածքը տնօրինելու գաղտնիքներ ունեն: Ըն­տրու­թյուններով մենք ծա­ռա´ ենք վարձում մեր համար, և ոչ թե իշխան, որ հլը թույլ էլ տալիս ենք, որ մեր այս ծառաները իրենց կոչեն «իշխանավոր ու գործածեն՝ «իշխանու­թյուն» ու «նախարար» տերմինները:
Պիտի վերանան մեր այս ծառա-իշխանավորների ԲՈԼՈՐ իմունիտետ­նե­րը, ԲՈԼՈՐ պարգեվավճարները, ԲՈԼՈՐ ար­տո­նու­­թյուն­­ները, պետու­թյան հաշվին պահվող ԲՈԼՈՐ թիկնապահներն ու ուղե­կից ԲՈԼՈՐ ավտոնե­րը, սպասար­կության պետական ԲՈԼՈՐ ավ­տոնե­րը, պետական ԲՈԼՈՐ բը­նակարան­նե­րը ու պետական ձրի սնունդը: Ոչ մի պաշ­տոն­յայի աշխատա­վար­ձը պրոֆե­սո­րի աշխատավարձից պիտի շատ չըլնի: 
Իշխանավորները պիտի տնից գործի ու գործից տուն գնան հանրային տրանսպորտով, իրենց հաշվին: Թող պաշտոնյան իմանա, որ իր պաշտոնը վտանգավոր է, որ հնարա­վոր է, որ շարքային քաղաքացիներն իրեն գնդա­կա­հարեն իր անբարո ու անարդար վարքի համար:
ԲԱՐՈՅՈՒԹՅՈՒՆՆ ՈՒ ԱՐԴԱՐՈՒԹՅՈՒՆԸ 
Ազատ շուկա կամ ազատ շուկայական հարաբերությունները հիմնվում են բա­րոյականության հիմնական նոր­­մերի վրա ու բարոյակարգ են հաստա­տում: Բարոյակարգի հիմքը ազատ շուկան է, կամ ճշմարիտ կապիտալիս­տա­կան կար­­գը: Բարոյակարգը նաև արդարակարգն է: Առ այսօր ճշմա­րիտ կա­պիտալիզմ ոչ մի երկրում լրիվ չի իրագործվել ու կապիտալիզմը միշտ խառն է եղել սոցիալիզմի հետ: 
Ահա բարոյականության ու արդարության այն չորս գլխավոր նորմը, որոնք խախ­տելը պիտի համարվի պետական դավաճանություն:
I. Մասնավոր սեփականության (ունեցվածքի) անձեռնմխելության նոր­մը:
Այս նորմը սահմանում է, որ մասնավոր ունեցվածքի սրբազան անձեռն­մխե­լու­թյունը խախ­տելի (կամ օտարելի) է միմիայն այս ունեցվածքի տի­րոջ համաձայնու­թյամբ ու թույլատրությամբ: Սե­փա­կանա­տերն իրա­վունք ունի իր ունեցված­քը տնօ­րի­նի իր ուզած ձևով – փոխան­ցի, նվիրի, կտակի – ում ուզենա: Նաև – ոչն­չացնի:
Եթե ա´յս նորմը լիներ սահմանադրական ու իրո´ք գործեր, օրինակ, վերջին շրջանում անհատ գյուղացիների մասնավոր ունեցվածքները առանց իրենց հա­մաձայնությամբ ու լոկ իշխանության կամքով ադրբեջանցիներին հանձ­նելը (այդ իբր դելիմիտացիան ու դեմարկացիան) անհնար կլիներ, որտեվ դա կհա­մարվեր սահմանադրախախտ հանցագործություն:  
Նաև ան­հնար կլիներ, որ որևէ պետություն առանց հան­րա­քվեի ՀՀ-ի տա­րած­քում ռազմական բազա ունենար: Ան­հնար կլիներ, որ իշխանությունները, առանց ժողովրդին հարցնելու, թա­լան­չիական հարկեր սահմանեին: Անհնար կլիներ, որ իշ­խանություններն ինքնակամ փոփոխեին հարկերն ու մաքսերը: Անհնար կլիներ, որ իշխա­նությունները փաստաբաններին փաստացի արգե­լեին, որ սրանք մարդ­կանց ձրի օգնեն: 
II. Կոնտրակտի ու սրա անխախտության նորմը: Մասնավոր ունեցված­քը փոխանակելի է ՄԻԱՅՆ ՈՒ ՄԻԱՅՆ ունեցվածքի տիրոջ կամքով, ու­րիշ­ների հետ կնքած երկկողմ գրա­վոր կամ բա­նա­վոր կոնտրակտով (պայ­մա­­նով կամ խոստումով) – և ոչ թե ու­ժով կամ սպառնա­լիքով: 
III. Սուտ խոսելու ու խոստումը դրժելու արգելքի նորմը: 
ա. Մասնավոր ունեց­ված­քի փոխանակության երկկողմ գրավոր կամ բա­նա­վոր կոն­տրակ­տի (պայմա­նի կամ խոստումի) միակողմանի խախտելը կամ փոխելը սահ­մանադրախախտ քրեական հանցագործություն է ու պատժելի է:
 բ. Պետական խոշոր պաշտոնյայի միակողմանի (առանց հանրաքվեի) գրա­վոր կամ բանավոր հայտարարությունը մասնավոր ունեց­ված­քի պատ­կանելու­թյան մասին սահ­մանադրախախտ քրեա­կան հանցագործություն է ու պատժելի է: Նման պաշտոնյան, (առանց իմփիչմենթի, եթե նույ­նիսկ վարչա­պետ է), իսկույն ազատվում է իր զբաղեցրած պաշտոնից, ու դատարանում նրա դեմ հայց է հարուցվում՝ նախորդ կետով:  
Այս նորմը խոս­տումը չդրժե­լու նորմն է, կամ էլ՝ ստախոսու­թյու­նը, ան­ազնվու­թյունն ու անսկզբունքայնությունը անթույլատրելի հա­մարելու ու հասարակական վստահություն հաստատելու ֆուն­դա­մեն­տալ նորմն է: 
Եթե այս նորմը իրոք գործեր, վերջին շրջանում վարչապե­տի ու նաև իշխա­նության անդամների բազում անգամ իրենց ասածներից հրաժարվելն ու իրենց պաշտոնին մնալը անհնար կլիներ, որովհետև դա կհամարվեր պետական դա­վաճա­նու­թյուն: Նաև ան­­հար կլիներ պետական գաղտնիք կոչվածը:
IV. Պաշտպանված ազատ մրցության նորմը: Կոնտրակտը պիտի կազմ­վի «օրենքի առաջ բոլորն էլ հավասար են» կա­նոնով: 
Այս նորմը ար­դա­րու­թյուն հաս­տա­տելու ու թե´ նյու­թական, թե´ հոգևոր բա­րիքները բաշ­­խե­լու ՄԻԱԿ ԱՐ­ԴԱՐ ու անհա­տից կամ անհատների կազ­մա­կերպ­ված խմբից ան­կախ միջո­ցն է: Սա նաև նոր տեխնո­լո­գիա ու որ­ևէ նոր բան հայտ­նագոր­ծե­լու ամե­նաբե­ղուն մոտիվացիան է: Սա նաև պետա­կան հովանավորությամբ մոնոպո­լիան արգելելու օրենքն է, ինչը պահան­ջում է օրենքի առաջ հավասարության սկզբունքը:
Փաստացի, այս չորս նորմը իրար են մերված ձուլված: Այս նորմերին ու միայն այս նորմերին բավարարող հասարակարգն է բարոյական ու արդար, քանզի մեզ հայտնի ողջ բարոյականու­թյունն ու արդարությունը, ողջ մարդ­կա­յինն ու արդարը, քիչ թե շատ, բխում է այս չորս հիմնական նորմից: Երբ այս նոր­մերին չեն հետևում, վերանում է թե´ բարոյակա­նու­թյու­նը, թե´ ար­դա­րությու­նը, թե´ վատն ու եղկելին է համար­վում լավ ու ընտիր, թե´ հենց ի´ն­քը, մարդ­­կայ­նությո´ւնն է ոչնչանում: Երբ այս նորմերին չեն հետևում, մարդ­կային հան­­րու­թյունը վերածվում է լրիվ ան­ար­դար ու ավազակայինից էլ վատ­թար օրենք­ներով առաջնորդվող ոհմակից էլ շատ ավելի վատ մի բանի ու ցրիվ է գալիս: Վե­րա­նում է հենց քաղաքակրթությունը: Ջոն Լոկը մոտ 4 դար առաջ ասել է.
Թեորեմ 1. Մասնավորը վերացնես – կվերացնես արդարությու­նը: 
Մարդ­կա­յին արդարության ակունքը միմիայն մասնավոր ունեցվածքն է: Արդարության միակ այլընտրանքն անարդարությունն է, իսկ անարդարու­թյան միակ ակունքը բռնությունն ու խաբեությունն է, թնդանոթն է, կամ ստի խարդախ ու նենգ քա­րոզն ու կիրառությունն է:
ԱՔՍԻՈՄ 1. Բարոյական սահմանադրության հենց ՍԿԶԲԻՑ պիտի բարո­յա­կան այս չորս նորմը դրվի, որովհետև մի´միայն սրա´նք իրա­գոր­ծող (նա­և սրան­ցից բխող) սահմանադրական, քրեա­կան ու քաղա­քա­­ցիական-վարչական օրենք­նե´­րը կթողնեն, որ սրանցով ղեկավարվող երկ­րում բարոյա­կարգ-կա­պի­տա­լիզմ հաս­­­­տատվի: 
ԱՔՍԻՈՄ 2. Բարոյական սահմանադրության հիմնական նպատակը պի­տի լի­նի երկ­­րում բարոյական այս չորս նորմը (ինչքան հնարավոր է՝ լրիվ) իրա­գոր­ծելը: Միմի­այն ա´յս նորմե­րով պիտի հաս­տատ­­վի բարոյակարգն ու հանրային արդա­րու­թյունը (կա´մ ճշմարիտ կա­պիտա­լիզ­մը): 
Բարոյակարգ-ճշմարիտ-կապիտալիզմը եղել է մարդ­կու­թյան վա­ղե­մի երա­զան­քը: Բարոյականության հիմնական նորմերը ինչ­քան լ­րիվ իրագործվեն, այնքան այդ հանրության անդամ ամեն մի անհատի քաղաքական ու տնտե­սական ա­զա­տու­թյուն­ն ու բարեկեցությունը ավելի շատ կլինի, ու հոգևոր ու նյութա­կան բա­րիք­­ների ար­­տա­դրությունն ու որակն էլ կլինի հնա­րավոր ամենաշա­տը, իսկ գ­ներն ու թշվառությունը – հնա­­րա­­վոր ամենաքի­չը: 
Կա­պիտալիզմ-բարոյակարգը խիստ փխրուն կարգ է: Սոցիալիստները, ար­դեն մոտ մեկ ու կես դար է, ինչ բոլոր միջոցներով զրպարտում ու վարկա­բեկում են կապիտալիզմը, իբր կապի­տա­լիզմը խիստ անարդար ու նույնիսկ ար­յու­նար­բու կարգ է: Այնինչ, հենց ՍՈՑԻԱԼԻԶՄՆ Է ԱՆԱՐԴԱՐ ՈՒ ԱՅՈՒՆԱՐԲՈՒ: 
Այս չորս նորմից են բխում բարոյա­իրա­­վա­կան ու էթիկայի այն բո­լո´ր կանոն­ները, որոնց հե­տևում ենք ամեն քայ­լափո­խին, հետևում ենք հա­մարյա բնազ­դով (օրինակ, որևէ մեկի ոտը տրորելիս՝ ռեֆլեքսով ներողություն խնդրելու կանոնը):
Սրանցից երրորդ նորմը պնդում է, որ ոչ մի անսկզբունքային, կա´մ, ստա­խոս (ասող-ուրացող) կամ խոստումը դրժած քաղաքացի բարոյական ու ար­դար չի: Որ խոշոր պաշտոնյայի սուտ խոստումը կամ սուտ հայտարա­րու­թյու­նը կամ խոստումը դրժելը պիտի համարվի քրեական սահմանա­դրա­խա´խտ ծանր հանցագործություն:
Իսկ չորրորդ նորմը (երկրորդի հետ), կոպիտ ասած, ասում է, որ դե­պուտատ­ներն ու պետական պաշտոնյաները մի նիստի տևողությու­նից ավել իմու­նի­տետ չպիտի ունենան: Որ այս նույն պատգամավորները կամ որևէ իշխանա­վորը որևէ այլ ար­տո­նու­թյուն չպիտի ունենա:
Նշենք բարոյական հիմնական նորմերից բխող ածանցյալ կանոններից մի քանի­սը. հանրության անծանոթ անդամներին վստահելը (այսինքն, ան­ծանոթներից վտան­գավոր ու անկանխատեսելի բաներ չակնկալե­լը), կամա­վոր փոխանա­կու­թյունը, ազնվությունը, ճշմարտախոսու­թյունը, տված խոս­­քին տեր լինելը, սկզբունքայնությունը, ա­ռ­ևտուրը, ազնիվ վաս­տա­կը ևն, ևն:  
Հզորանալու պայմանները
Պետությունը վարչախումբն է: Ովքեր կասեն, թե. «Պե­տու­թյունը վարչա­խում­բը չի» կամ «Վարչախումբը պետությունը չի», թող ցույց տան, թե պե­տու­թյունն ի՞նչ է, եթե վար­չախումբը չի: Թող ասեն, թե այդ ո´վ է կնքում, օրինակ, պետության պայ­մանա­գրե­րը, ո´վ է գործադրում պետական օրենք­նե­րը, եթե պե­տությունը վարչախում­բը չի: 
Երկիրը հզորացնելու ԱՌԱՋԻՆ ՊԱՅՄԱՆԸ – պե­տու­թյունիզ­մի, այսին­քըն, պե­տու­թյունը սուրբ ու օգտակար համարելուց ազատ­վելն է: Անհսկե­լի, ան­պատիժ ու գործից անազատելի պետության բոլո´ր տեսակներն են կործա­նա­րար, սոցիալիս­տա­կան կոչվեն սրանք, թե կապիտալիստական, թե այլ մի անունով: 
ԵՐԿՐՈՐԴ ՊԱՅՄԱՆՈՎ ժողովուրդը պիտի անպայման հասկանա, որ պե­տու­թյուն-վարչախմբի միակ նպատակը ժողովրդից խլած հարկ ու մաքսով ապա­հով ու անհոգ ապրելն ու ժողովրդին էլ կեղեքելն ու ճորտացնելն է: Ժո­ղո­վուրդը պիտի հասկանա, որ պետություն-վարչախումբը, մանա­վանդ, անընդ­հատ ծավալվող-աճողը, թե´ չարիք է, թե´ իր ժողովրդի առաջին թըշ­նամին է:
ԵՐՐՈՐԴ ՊԱՅՄԱՆԸ: Պիտի ազատ­վենք թե´ արդար ու հայրախնամ պե­տու­թյան, թե´ քրիս­­տոսակերպ փրկիչ առաջնորդի գոյության հավա­տից: Գո­յու­թյուն չունի´, չկա´– ո´չ արդար ու հայրա­խնամ պետություն-վարչախումբ, ոչ է´լ քրիս­տոսակերպ փրկիչ: Ընտրվելուց հետո բոլո´ր-բոլո´ր կուսակցու­թյուն­ներն են դառնում թալանչի վարչախումբ, բոլո´րը: Սրանց թալանից ու ճորտությունից ազատվելու միակ ելքը սրանց թիվն ու իրավունքները կրճա­տե­լը ու սրանց նվա­զագույնը դարձնելն է:
ՉՈՐՐՈՐԴ ՊԱՅՄԱՆՈՎ ժողովուրդը պիտի հասկանա, որ գրեթե այն ա­մեն ինչը, ինչն այսօր միմիայն պետութան մենաշնորհն է, կրթությունից ու ա­ռողջա­պահությունից մինչև ճանապարհաշինությունն ու թոշակային ապահո­վությու­նը, ունակ է անելու ու շատ ավելի արդյունավետ կանի մասնավո­րը, եթե շուկա­յական ազատ մրցությունը օրենքով պաշտպանված լինի։
Կլինի առարկություն, թե առաջարկվող 10%-անոց համահարթ հարկը խիստ կկրճատի բյուջեի մուտքերը։ Այս առարկությունը տնտեսագիտական առումով անհիմն է։ Բանն այն է, որ այսքան ցածր ու կանխատեսելի հարկը բացառիկ հրապուրիչ կլինի օտարերկրյա ու տեղական կապիտալի համար, ճիշտ այնպես, ինչպես եղել է Մոնակոյի՝ 0%, Անդորրայի՝ 10%, Լիխտենշտեյնի՝ 12.5% հարկա­յին ռեժիմների (նաև՝ շվեյցարական կանտոնների) պարագա­յում։ Այս ցածր հարկերը կստեղծեն կապիտալ ներդրումների ուժգին հոսք, ին­չը շատ արագ ու ան­գամներով կավելացնի երկրի ընդհանուր հարստությունը։ Իսկ պետության նվա­զագույն՝ պաշտպանության ու արդարադատության կա­րիքները ֆինանսավորե­լու համար 10%-անոց հարկը լրիվ բավարար կլինի։
Վերջին ու ԳԼԽԱՎՈՐ ՊԱՅՄԱՆՈՎ ժողովուրդը պիտի հասկանա հե­տևյալը. Եթե պարտադիր է, որ այս պետական-վարչախմբային թշնամական չարիքը գոյու­թյուն ունենա, եթե անհնար է, որ առանց վարչախմբի երկիր (ժո­ղովուրդ) լինի ու ուրիշ ճար չկա, թող գոնե այս չարիքը լինի ամենա­քիչը, թող այս պետություն-վարչախումբը լինի նվազագույնը: 
 
Պետության ամենախոշոր ու ամենանենգ ստերը
Թեորեմ 1. Պետությունը հենց իշխող վարչախումբն է ու պետություն-վար­չախումբը ՉԱՐԻՔ Է:
Հետևանք 1. Պետությունը ո´չ հայրենիքն է, ո´չ երկիրը, ոչ է´լ ժողովուրդը:
Պետություն-վարչախխմբի հիմնական հոգսը իր ամենայն քարոզով ու բո­լոր միջոցներով ժողովրդին այնպես զոմբիացնելն է, այն միակ նպատակով, որ բոլոր քաղաքացիները դառնան պետություն-վարչախմբին հլու հնազանդ հար­կատու, ոստիկան ու զինվոր: Ինչո՞ւ: Որ պետությունը, անպատիժ ու աննկատ թալանի ու կեղեքի ժողովրդին ու նաև հլու հնազանդ պահի սրան: Սրա համար էլ պետությունը, անընդհատ ու անընդհատ, բազում-բազում ստով է «կերակրում» ու դաստիարակում իր ժողովրդին: Ահա այդ խարդախ ու նենգ ստերից մի քանի գլխավորը:
ՍՈՒՏ 1. Այն համոզմունքը, թե պետությունը ժողովրդին բարի ծառայու­թյուններ մատուցող ընտրովի կազմակերպություն է, մի ՎԻԹԽԱՐԻ ՍՈՒՏ Է: Պետությունը կազմակերպված հանցագործ խումբ է, ինչի միակ նպատակը, ժողովրդին հարկ ու մաքսերով մոնոպոլ ձևով մոնոպոլ ձևով թալանելով ու ձևով մոնոպոլ ձևով կեղեքելով, ժողովրդի հաշվին առոք-փառոք ապրելն է:
Հետևանք 2. Քանի որ քաղաքակրթության առկա պայմաններում պետու­թյուն-վարչախումբ-չարիքը պիտի անխուսափելի գոյություն ունենա, անհրա­ժեշտ է, որ այս պետություն-վարչախումբ-չարիքի թե´ ծավալը, թե իրավունք­ներն ու լիազորությունները լինեն նվազագույնը:
ՍՈՒՏ 2. «Պետություն-վարչախումբը չլինի կամ սրա ծավալը շատ քիչ լինի, արտաքին թշնամիները կհարձակվեն ու իսկույն կվերացնեն մեզ»: 
Այս վիթխարի սուտը, որ դարերով է ներարկվում ժողովրդին, ժխտվում է 1990-ականների հենց սկզբի մեր մասնավոր ջոկատների փառավոր հաղթա­նակներով: Սա ժխտվում է (օրինակ) Սոլոնյան շրջանի ու սրանից հետո մի քանի դար տևած Հին Աթենքի օրինակով: 
ա. Հին Աթենքի պետությունը նվազագույնն էր – թե´ իր պետական պաշ­տոնյաների թվով, թե´ սրանց իրավունքների ու լիազորությունների քչությամբ (համարյա բացակայությամբ): Հին Աթենքի հասարակարգն անկենտրոն կամ ապակենտրոն էր: Հին Աթենքը, այսօրվա իմաստով, մի «անպետություն պե­տություն» էր: Այստեղ բոլոր գլխավոր հարցերը վճռում էր բազում-բազում դատարանն ու մշտական դատարան-ռեֆերենդումը, մոտ մի 6000 հոգանոց ժողովրդական ժողովը: Հին Աթենքը չուներ ոչ հարկային համակարգ, ոչ մշտական բանակ (համարյա հին Հռոմի պես, մինչև Մարիուսի բանակային ռեֆորմները): Բայց երբ պարսիկ շահանշահ Քսերքսեսը իր (ամենաքիչը) քա­ռորդ միլիոնանոց բանակով հարձակվեց Աթենքի վրա, աթենացիներ մի քանի րոպեի ընթացքում 50000-անոց բանակ կազմեցին ու սպարտացիների 10000-անոց բանակի հետ միասին ջախջախեցին Քսերքսեսի բանակն ու նավատոր­մը, ու Քսերքսեսին վռնդեցին Հունաստանից:
բ. Ոչ միայն արդեն բերած օրինակները, այլև հենց նորագույն Հայաստանի օրինակն է ցույց տալիս, որ հենց նվազագույն պետության բանակն է ավելի արդյունավետ, քան քսերքսեսների պետական հզոր բանակները: Իրոք, մի՞թե հենց 1990-ական թվերի սկզբի հայկական մասնավոր, ոչ պետական բանակա­յին ջոկատները չէին, ովքեր, փաստացի, հաղթեցին Ադրբեջանին ու, իրենց հե­րոսական գործողություններով, այնպիսի սարսափ ներշնչեցին թշնամու բա­նակին, որ մի հզոր հարվածն է´լ էր հերիք, որ դրանք սարսափահար փախնեին մինչև Կասպից ծովը: 
Ի դժբախտություն մեզ, երբ ՀՀ պետություն-վարչախումբը հզորացավ (և ոչ թե հենց ժողովո´ւրդը հզորացավ – իր ժողովրդական մասնավոր զինվո­րական ջոկատներով), այս մասնավոր ջոկատները կազմակերպած ու սրանց ղեկավար հույժ տաղանդավոր հերոս հրամանատարները իրար հետևից զոհ­վեցին (ասես՝ մի տարօրինակ «հրամանատարական համաճարակից»): 
Հետո այս բոլոր ջոկատներին մտցրին պետական բանակի կազմը, ինչը մի երկու տարի հետո թշնամու հետ մի խելահեղ զինադադար կնքեց: Սրա ու հե­տագա պետական-վարչախմբային մոտ երկու տասնամյակ տևած (ու, փաս­տացի, դավաճանական) կատարյալ անգործության հետևանքը Հայաստանի պետական-վարչախմբային բանակի լրիվ ու խայտառակ պարտությունն ու Արցախի կորուստն էր: Կնշանակի, պետական իբր կազմակերպված մշտական բանակի իբր պարտադիր առավելությունը, մասնավոր բանակների արագ ինք­նակազմակերպվող միության համեմատ, ՍՈՒՏ Է: 
գ. Սա ապացուցվում է նաև Շվեյցարիայի օրինակով: Շվեյցարիայի մշտա­կան բանակը 10000 զինվորականից էլ քիչ է, բայց երբ կարիք է լինում, այս երկիրը մի քանի ժամում մոտ կես միլիոնանոց հրաշալի մարզված ու հոյակապ զինված բանակ է հավաքվում:
ՍՈՒՏ 3. Առանց պետություն-վարչախմբի կամ առանց ասված իմաստով նվազագույն վարչախմբի երկիր – իբր չի եղել կամ չկա: 
Այս երկուսն էլ ՍՈՒՏ Է, ինչը ապացուցվում է արդեն բերված Հին Աթենքի (թերևս նաև հին հունական ուրիշ շատ պոլիսի) օրինակներով, բայց կա նաև Հին Իռլանդիայի օրինակը, ով 1000 տարուց ավել ղե-կավարվում էր միմիայն բրեհոն-օրենսգետների բրեհոնյան օրենքներվ, ու Հին Իսլանդիայի օրինա­կը, ով երեք դարից ավել ղեկավարվում էր Թյոդվելդիդի («Ժողովրդական իշ­խա­նության» կամ «Համայնքների դաշինքի») օրենքներով:
Նվազագույն վարչախմբի երկիր արդեն վաղուց կա ու սրանց թիվը շատա­նալու տենդենց ունի: Սրանցից են՝ Լիխտենշտեյնը, Լյուքսեմբուրգը, Մոնա­կոն, Անդորան, թերևս նաև Շվեյցարիան, Սինգապուրը ևն:
ՍՈՒՏ 4. Երբ մեզ անընդհատ ներշնչում են, թե ապրանքների ու ծառայու­թյունների թանկանալու պատճառը ոչ թե պետությունն է, այլ միմիայն անհատ արտադրողների, վաճառողների ագահությունն ու անկշտությունը, ու նաև արտաքին պատճառները (օրինակ, ԵԱՏՄ-ն, կա´մ Եվրոպան, կամ է´լ դրսերից մեկ կամ մի քանի ուրիշ «Բոբո»): ՍՈ´ՒՏ ԵՆ ԱՍՈՒՄ: Կյանքի թանկանալու միակ պատճառը պետության միջամտությունն է անհատ տնտեսվարների գործերին: Պետությունն այս միջամտությունն անում է մի քանի խիստ նենգ ու աննկատ ձևով:
ա. Պետությունը մոնոպոլացնում է փողի արտադրությունը, ինչի իրավուն­քը ազատ շուկայում կունենար (օրինակ) ցանկացած առևտրային բանկը: 
Բայց (մանավանդ թուղթ) փողի արտադրության մոնոպոլիան պետու­թյանը ավտոմատ շնորհում է նաև փող կեղծելու անպատիժ մոնոպոլիա: Ու պետությունը, լրիվ անհսկելի, անհաշվետու ու անպատիժ, անընդհատ թըղ­թադրամ է տպում ու, ինչպես տնտեսագետը կասեր, «թղթադրամների քանա­կը փչելով ուռեցնում է» (անգլերենով՝ inflate-inflation է անում), այսինքն, փողը ինֆլացնում է անում, ու ապրանքները թանկանում են: Արտադրողն ու վաճա­ռողն էլ, տեսնելով, որ հումքի ու ծառայությունների բոլոր տեսակները թանկա­ցել են, ստիպված, իրենք էլ են իրենց ապրանքները թանկացնում: Իսկ պետու­թյունը, չքմեղանալով, հայտարարում է, թե «այդ ագահ ու անկուշտ արտա­դրողներն ու վաճառողները թանկացրին ամեն ինչը»: 
բ. Նույն այս ինֆլյացիան է տեղի ունենում, երբ պետությունը հարկատու­ներից խլած փողի մի մասը տրամադրում է թույլ ձեռնարկություններին, որ սրանց փրկի սնանկանալուց (հիմնականում՝ ոչ անհատույց): Ստախոս ու խարդախ պետությունն իր այս նենգ հնարքնով էլ է ինֆլյացիա հարուցում, ու հետո բոլոր գներն անընդհատ աճում են: 
գ. Նույն ձևով ինֆլյացիա է ստեղծվում կամ ինֆլյացիան շատանում է, երբ պետությունն արտաքին ու ներքին պարտք է անում, որովհետև սրանք էլ են մեծացնում երկրի տնտեսությանը հարկավոր փողի քանակը: 
դ. Որևէ երկրին հարկավոր փողի քանակը, ըստ Միզեսի Ռեգրեսի թեորեմի, փաստացի, կամայական է, բայց երբ պետությունն անցնում է թուղթ փողին ու այս քանակն անընդհատ մեծացնում է, ա´նպայման է նպաստում ինֆլյացիա­յին: Ինչո՞ւ: Որովհետև պետությունը բոլոր-բոլոր տնտեսվարների փողի քա­նակությունները միանգամից հավասարաչափ ու համարժեք չի փոխար­կում այդ հավելյալ թուղթ փողով: Պետության ֆավորիտները իսկույն են տեղեկա­նում, որ երկրի տնտեսությանը հավելյալ թուղթ փող է ներարկվել ու իս­կույն կապիտալ միջոցներ են պաշարում, քանի դեռ այս միջոցները չեն թանկա­ցել: Իսկ այս ամենից անտեղյակ աղքատներն ու «միջակները» այս ինֆլյացիա­յի արդյունքը, այսինքն, վրա հասած թանկությունը զգում են շատ ավելի ուշ, երբ նոր ու թանկ գներն արդեն հաստատված են լինում: 
Բոլոր այս պրոցեսներով պետությունը աղքատներին ավելի է աղքատաց­նում, իսկ հարուստներին ավելի է հարստացնում:
ՍՈՒՏ 5. Պետություն-վարչախումբն ասում է. «Միմիայն պետությունն է ի վիճակի իրագործելու այնպիսի ծավալուն նախագծերը, ինչպիսիք են – վիթ­խարի երկաթգծերինը, կամուրջներինը, թունելներինն ու տիեզերական հետա­զոտություններինը ևն»:
Սա պետության ամենամեծ տեխնոլոգիական ՍՈՒՏՆ է։ Մի քանի խոսք ասենք այս նենգ ստի մասին:
ա. Երկաթգծերը. ԱՄՆ-ի երկաթգծի վիթխարի ցանցը կառուցել են մաս­նավոր ընկերությունները։ Այնտեղ, որտեղ մասնավորը կառուցել է սեփական միջոցներով (օրինակ՝ Ջեյմս Հիլլի «Great Northern Railway»-ը), երկաթգիծը ե­ղել է շահութաբեր ու որակյալ։ Իսկ այնտեղ, որտեղ պետությունը խառնվել է սուբսիդիաներով, եղել է թալան ու սնանկություն։
բ. Կամուրջները, մայրուղիներն ու թունելները. Պատմության մեջ ամե­նահզոր կառույց­ները հաճախ կառուցվել են մասնավոր կոնցեսիաներով։ Պե­տությունն ընդա­մենը խլում է այդ մասնավոր հսկա կառույցներն իրագործելու «դափնիները», կտրելով մասնավորից խլած հարկերի հաշվին հենց մասնա­վորի´ արածը շա­հագործելու տոնի կարմիր ժապավենը։ 
գ. Տիեզերքը. Տասնամյակներ շարունակ պետական NASA-ն համարվում էր «ապացույց», որ առանց պետության հնարավոր չի հասնես տիեզերք։ Այսօր Իլոն Մասկը (իր SpaceX-ը) ու այլ մասնավոր ընկերությունները ապացուցեցին հակառակը: Սրանք տիեզերք են թռնում տասնյակ անգամ ավելի էժան, ավելի արագ ու ավելի արդյունավետ ձևով, քան պետական բյուրոկրատական որևէ հիմնարկի նման թռիչքն է։ Մասնավորը շահագրգիռ է արդյունքով, պետությու­նը՝ բյուջեն մսխելով։ Սա ջախջախում է այն կարծրատիպը, թե «մասնավորը միայն փոքր խանութներ կարող է պահի»։ Եթե մասնավորը կարող է հրթիռ ուղարկի Մարս, ուրեմն, մասնավորը շատ ավելի լավ կկառուցի Հայաստանի ճանապարհները կամ երկաթգիծը կամ կամուրջները։
դ. Էֆեկտիվության հարցը. Երբ պետությունն է կամուրջ կամ երկաթգիծ կառուցում, սա միշտ 3-4 անգամ թանկ է նստում հարկատուի վրա, քան այդ կառույցի իրական արժեքն է, քանի որ պետական պաշտոնյան «ուրիշի փողը ծախսում է ուրիշի վրա» (սա Միլթոն Ֆրիդմանի բանաձևն է)։ Ու  պետությու­նը միշտ սնանկացնում է այն ամենը, ինչին որ ձեռ է տալիս։
ե. Տեխնոլոգիական կռվանը. Սա պիտի հուշի հայ մտավորականին, որ եթե ուզում ենք ունենանք ժամանակակից տեխնոլոգիաներ և ոչ թե սովետա­կան փլատակներ, պետք է տեղ տանք մասնավորի հանճարին։ Բա չմտածե՞նք. «Եթե Իլոն Մասկը արեց այն բաները, ինչ NASA-ն չէր կարողանում տասնամ­յակներով, գուցե մեր երկրի «անլուծելի» խնդիրներն էլ են լուծելի ա­ռանց այս վարչախմբի՞»։
զ. Հասարակական տրանսպորտը։ Նույն ստի վերջին օրինակը մեր աչքի առաջ է։ Պետությունը, քաղաքապետարանների ձեռքով, մոնոպոլացնում է հանրային տրանսպորտը։ Պետական խոշոր ՍՈՒՏՆ ասում է. «Մասնա­վոր մարշրուտկաներն ու ավտոբուսները վատն են, մենք, ձեզնից խլած հարկե­րով, (սա մտքի մեջ է ասում) նոր ավտոբուսներ» կբերենք: Ու ահա թե ինչ է լինում։ 
Մասնավոր տնտեսվարը աշխատում է իր փողով, իր ռիսկով, ու եթե վատ է աշխատում, սնանկանում է։ Պետական ավտոբուսը աշխատում է հենց մեզնից խլած փողով, այսինքն, հարկով։ Ու եթե քաղաքապետարանը (պետությունը) վատ է աշխատում, չի սնանկանում: Փոխարենը, նոր հարկ է պահանջում։ Արդ­յունքը՝ տոմսը թանկանում է, պարտքը մնում է մեր վզին, իսկ քաղաքապետա­րանը դառնում է ամենամեծ բիզնեսմեններից մեկը, այնինչ, ոչ մի բիզնեսից էլ բան չի հասկանում։ Ու այս ՍՈՒՏԸ պետությանը պետք է, որ ժողովրդին հա­մոզի, թե իբր միայն պետությո´ւնն է ի վիճակի անելու մեծ բաները, որ հետո մասնավորից խլի նույնիսկ փոքր բաները, նույնիսկ ձեր ավտոբուսն ու մարշ­րուտկան։
ՍՈՒՏ 6. Հին ժամանակներում (Հունաստան, Հռոմ, Հին Հայաստան) ժա­մանակակից իմաստով «ոստիկանական զորքեր» գոյություն չունեին։ Նախ, թե´ հին աշխարհում, թե´ միջնադարում ազատ քաղաքացիները զինված էին, իսկ, ինչպես ասացվածքն է պնդում, զինված քաղաքացին հարգալիր է (ո­րովհետև, հենց մեկը մյուսին կոպտեց կամ, բառացի, ֆիզիկական ուժ կիրա­ռեց, մի´շտ է հնարավոր, որ դեմ առնի «թույլին ուժեղին հավասարեցնող նո­րին մեծություն Ատրճանակին»: Այս հանգամանքը զսպում է անզուսպներին:
ՍՈՒՏ 7. Երբեմն, պետական ծավալուն ոստիկանության կողմնակիցներն ասում են, թե ոստիկանությունը միշտ է այսքան ծավալուն եղել: Բայց այստեղ մի քանի սուտ կա: Նախ, պետական ոստիկանությունը միշտ չի, որ գոյու­թյուն է ունեցել: Հին Աշխարհում տուժողը կամ սրա ընտանիքն ի´նքն էր հե­տապնդում հանցագործին։ Երկրորդը, մեզ ասում են, թե «առանց պետական ոստիկանության հանցագործն անպատիժ կմնա»: 
Սա ՍՈ՛ՒՏ է: Մարդկության պատմությանը հայտնի է համապարտ երաշ­խավորության (Frankpledge) համակարգը, որտեղ համայնքն ի´նքն էր շահա­գրգիռ ու պատասխանատու իր անդամների վարքի համար: Այդ համակար­գում հանցագործը թաքնվելու հնար համարյա չուներ, քանի որ իրեն հետա­պնդում էր ոչ թե ոստիկանական անտարբեր բյուրոկրատը, այլ հենց զինված տուժողը կամ տուժողի ընկերն ու հարևանը: Սա լիբերթարիզմի համայնքա­յին երաշխիքի կամ համայնքային պատասխանատվության մոդելն էր։ Օ­րինակ, քանի որ Հին Անգլիայի բոլոր ազատ քաղաքացիները էին զինված, հենց որ անգլիացիները հանցագործ արարք էին տեսնում, իսկույն «հնչում էր Hue and cry»-ը (աղաղակը), ու ողջ թաղամասը պարտավոր էր զինված դուրս գա ու բռնի հանցագործին։ 
ՍՈՒՏ 8. Լրի´վ է սուտ հանցագործի իրավունքի հասկացությունը: Պետու­թյունը շատ ու շատ անգամ պաշտպանում է «հանցագործի իբր իրավունքնե­րը» ու պատժում է հենց տանտիրոջը, սրա տունը կամ սեփական տարածքը ներխուժած հանցագործին դիմադրելու ու մանավանդ սպանելու համար։ 
ա. Լիբերթարյան տեսանկյունից՝ մասնավոր ունեցվածքի տարածքն ան­ձեռնմխելի է: Ցանկացած մասնավոր տարածքը ագրեսիվ ներխուժելը տա­րածքի տիրոջը լրի´վ է իրավունք տալիս, որ կիրառի ցանկացած տիպի ուժային այնպիսի պաշտպանություն, ինչով որ այս տերն ի վիճակի է իր կյանքն ու գույ­քը պաշտպանի։
բ. Անհրաժեշտ պաշտպանության սահմանների» հասկացությունը, ինք­նին, նենգ խարդախություն է: Սա զուտ պետական հնարք է, ինչը քաղաքացուն անպաշտպան դարձնելու ու պետական ոստիկանությունից կախյալ պահելու համար է։
գ. Արդարադատությունը սեփականաշնորհելը (Restitution-ը), ճիշտն ա­սած, նշանակում է, որ պետությունը դատում է ի´ր անունից: Սա բացահայ­տում է պետության նենգությունը։ Իրոք, եթե մեկը ձեզ թալանել է, ու պետու­թյունը դրան բանտ է նստեցնում, դուք, որ տուժողն եք, ոչինչ չեք ստանում։ Ավելին, դուք ձեր հարկերով վճարում եք այդ հանցագործի սննդի ու կացա­րանի համար։
Անարդար չէր լինի, եթե կիրառվեր պատմական փորձը, այսինքն, պատի­ժը դառնար հենց փոխհատուցելը։ Հանցագործը պարտք է ոչ թե պետությանը, այլ տուժողին։ Սա արդարադատությունը կդարձներ – հանցագործի համար թանկ  ու տուժողի համար արդար։
Անարդար չէր լինի, եթե կիրառվեր զսպելու գործոնը (Deterrence-ը): Երբ հանցագործը գիտի, որ տանտերը զինված է ու իրավունք ունի տանտիրոջ սեփական տարածքը ներխուժելիս ներխուժողին սպանելու, ու որ իր (հանցա­գործի) ընտանիքը ստիպված է լինելու վիթխարի փոխհատուցում վճարի, հան­ցագործության մոտիվացիան կտրուկ կնվազի։ Սա շատ ավելի ուժեղ զսպող միջոց է, քան պետական բյուրոկրատական դատարանի պատժի վախը։ 
ՍՈՒՏ 9. Անկասկած, ՍՈՒՏ Է, թե պետություն-վարչախումբը, իր ԿԳՄՍ նախարարության միջոցով, իբր բոլոր-բոլոր ցանկացողներին ապահովում է որակյալ դպրոցական «ձրի» կրթությամբ: 
ա. Նախ այս կրթությունը ձրի չի, որովհետև սրա վճարը հարկատո´ւն է տալիս: 
բ. Այս իբր որակյալ ու «պետական չափորոշիչներին համապատասխան» կրթությունը, իր մեծագույն մասով, բոլորովին էլ համապատասխան չի հենց նախարարության սահմանած չափանիշներին: Սա հայտնի է ՀՀ-ի ամեն մի քաղաքացուն, որովհետև ՀՀ-ի ամեն մի քաղաքացին էլ, պարտադիր, ստացել է այս պետական հարկադիր կրթությունը, տարիներով տեսել ու զգացել է սա, ու լրի´վ է տեղյակ սրա որակից:  
Դպրոց գնացած ամեն մարդ էլ գիտի, որ 6-7-րդ դասարանից հետո (օրի­նակ) 40 հոգանոց դասարանի աշակերտներից լավագույնս ընդամենը 4 հոգի է շարունակում մաթեմատիկայի ու նաև 7-րդ դասարանից սկսվող ֆիզիկայի, քիմիայի ու կենսաբանության բարեխիղճ ուսումնասիրությունը (չխոսեմ այն փաստից, որ, ճիշտն ասած, դպրոցը համարյա ոչ մեկին ոչինչ չի սովորեցնում, որովհետև սովորում են միմիայն ա´յն աշակերտները, ովքեր իրե´նք են սո­վորում, ինչ-ինչ պատճառով: Բայց սա ուրիշ հարց է): 
Այսինքն, առնվազն 8-րդ դասարանից (եթե ոչ՝ 5-րդից), աշակերտների ամե­նաքիչը 90%-ը, 5 (կամ 7) երկար ու ձիգ տարի, պիտի լուռումունջ նստի մաթե­մատիկայի, ֆիզիկայի, քիմիայի ու կենսաբանության դասերին ու ոչինչ չլսի, ոչինչ չսովորի, ոչինչ չհարցնի, քանզի այս առարկաներից ոչինչ չգիտի ու ոչինչ չի հասկանում: Եթե սա չի հոգեվոր ամենադաժան կտտանքը, ուրեմն, հայտնի չի, թե կտտանքն ի´նչ է: 
գ. Եթե մի քիչ մտածենք, կհասկանանք, որ սա, այսպիսի պետական հար­կադիր կրթություն-դաստիարակությունը, նաև պետության ամենախոշոր, ա­մենանենգ, ամենաստոր ու ամենահանցագործ խարդախությունն է, ինչից հը­րաշալի´ են տեղյակ թե´ ԿԳՄՍ նախարարություն-պետությունը, թե´ ողջ հայ ժողովուրդը: Ու բոլորն էլ, թե´ այս հանցագործության հեղինակները, թե´ տու­ժողները, այս վիճակը նորմալ են համարում, որ սա նույնիսկ չեն էլ նկատում: Սա ազգային ողբերգություն է:
դ. ԿԳՄՍ-ն դպրոցում ու բուհում ճշմարիտ տնտեսագիտություն չի դասա­վանդում։ ԿԳՄՍ-ն, ճշմարիտ տնտեսագիտության ցուցանակի տակ, դասա­վանդում է քեյնսականություն ու քողարկված սոցիալիզմ։ Քիչ հետո ցույց կտրվի, որ սոցիալիզմը ա´նպայման է կործանում երկրի տնտեսությունը: Այժմ ասեմ, թե ինչ է քեյնսականությունը։ Քեյնսականությունը տնտեսագիտական այն ամենամեծ սուտն է, ինչը պնդում է, թե իբր պետության ծախսերը, պետա­կան պարտքն ու դրամ տպելը (այսինքն, փողը կեղծելը) հարստացնում են եր­կիրը։ Այս սուտը պետք է պետությանը, որ արդարացնի իր թալանն ու ժո­ղովրդին կեղեքելը։ Եթե հանկարծ ուսանողին սովորեցնեին Միզեսի ու Հայե­կի («ավստրիական» կոչված) ճշմարիտ տնտեսագիտությունը, այս ուսանողը հաջորդ օրը կհարցներ. «Ինչո՞ւ եք ինձնից հարկ վերցնում, եթե դուք ինքներդ եք աղքատության պատճառը»։ Սրա համար էլ պետության մաս ԿԳՄՍ-ն ար­գելում է իսկական տնտեսագիտությունը ու սովորեցնում է (հակագիտական ու կեղծ ու, իմիջիայլոց, այս ողջ աշխարհում) պետական տնտեսագիտություն։ Պետական դպրոցը երբեք չի սովորեցնի երեխային, որ պետությունն ավելորդ է, ինչպես եկեղեցին երբեք չի սովորեցնի, որ Աստված չկա։
ՍՈՒՏ 10. Այս սուտը ժխտվում է հետևյալ թեորեմով. 
Թեորեմ 2. Պետության փոխանորդ ԿԳՄՍ նախարարությունը երբե´ք ու երբե´ք ժողովրդին կրթելու որևէ նպատակ չի ունեցել, համենայն դեպս, գոնե այս վերջին 36 տարվա ընթացքում: 
Չնայած այս «թեորեմի» ստորև տրված բացատրությունը բավական եր­կար է, բայց սա այնքա´ն է առանցքային ու տիպական պետության վարքի հա­մար, որ պիտի բերվի: 
Նախ նշենք, որ 1985 թվին հրատարակվեց հանգուցյալ ակադեմիկոս Մա­նուկ Աբեղյանի «Մի քանի քերականական խնդիրների մասին» 144 էջանոց փայլուն աշխատությունը, ինչը Մ. Աբեղյանի 1936 թվի Լուսժողկոմի դահլի­ճում եռօրյա ելույթի շարադրանքն էր: Այս ելույթով Աբեղյանն անառարկելի ապացուցել է, որ հայերենի հետաբեղյան քերականությունը, սկսած 1934 թվա­կանից, հակագիտական է: Անառարկելի, որովհետև Աբեղյանի այս ջախջախիչ ելույթին գիտական որևէ առարկություն չի եղել ո´չ այդ ելույթի ժամանակ, ոչ է´լ դրանից հետո: Այդ ելույթը հայ ժողովրդից թաքուն են պահել մինչև մեր օրերը: Բայց չէ՞ որ ԿԳՄՍ-ն կոչված է հենց սրա պես բաներին տեղյակ լինելու ու սրանց դեմն առնելու պարտադիր ֆունկցիայով: Մի՞թե ԿԳՄՍ-ն նույնիսկ 1985 թվից հետո էլ չգիտեր, որ հայ «իմաստուն» ժողովուրդն արդեն կես դարից ավել է, ինչ «կրթվում է» հակագիտական քերականությամբ: Մի՞թե ԿԳՄՍ-ն սա այսօր էլ չգիտի, երբ քերականական տգիտության այս ընթացքի տարիքն արդեն մոտենում է մեկ դարին: 
Սրա բացատրությունը հենց վերի թեորեմն է: ԿԳՄՍ-ն պետություն-վար­չախմբի մի օղակն է, իսկ պետության միակ հոգսը հլու հնազանդ հարկա­տու, զինվոր ու ոստիկան բուծելն է (որ անպատիժ թալանի ու կեղեքի ժո­ղովրդին) և ոչ թե գիտելիքնով զինված մտածող ու քննադատական մտքով օժ­տըված քաղաքացին: Այսպիսի քաղաքացին իսկույն դեմ դուրս կգար իրեն թա­լանող ու կեղեքող պետությանը: 
Մեր այսօրվա ԿԳՄՍ-ն ՀՀ-ի կրթության ամենահզոր ու ամենասարսա­փելի խոչընդոտն է: Միանգամայն ակնհայտ է, որ եթե ԿԳՄՍ-ն վերանա, ու դպրոցները դառնան ինքնավար ՀՀ-ի կրթության խնդիրներն իսկույն ու շեշտակի կբարելավվեն: Բայց ինչո՞ւ միայն այս նախարարությունը: ՀՀ-ի տնտեսական ու ռազմական վիճակը խիստ կլավանա, եթե վերանան համարյա բոլոր նախարարությունները ու մնա միայն մի քանիսը, այն էլ՝ խիստ կրճատ թվաքանակով:
Սուտ 11. Ասում են. «Այնուամենայնիվ, ԿԳՄՍ-ն կրթում է մեր ողջ ժողո­վըրդին»: Սա ՍՈՒՏ Է: Ի՞նչ է ԿԳՄՍ-ի այսօրվա գործունեության արդյունքը: Սրա արդյունքը ճորտամիտ, հլու հնազանդ ու ճորտավարք ժողովուրդն է: Դպ­րոցն իրո´ք է դաստիարակում ժողովրդին, բայց այսօրվա այդ դաստիարակու­թյան արդյունքը ժողովրդի համար այսքան դաժան է ու այսքան սարսափելի: Սեփական ժողովրդին ամեն կերպ թալանող ու կեղեքող պետություն-վարչա­խմբի համար սա անսահման է ձեռնտու: Ինչո՞ւ: Որովհետև, կրկնեմ, վերջին 100 տարին այսօրի­նակ պետության միակ ու գլխավոր հոգսը հլու հնազանդ, ճորտամիտ ու ճորտավարք հարկատու, զինվոր ու ոստիկան բուծելն է:  
ՍՈՒՏ 12. Անկասկած, ՍՈՒՏ Է, որ պետություն-վարչախումբը, իր Առող­ջապահության նախարարությունով (ԱՆ-ով), իր բոլոր-բոլոր քաղաքացինե­րին ապահովում է որակյալ ու «անվճար» կամ «մատչելի» բուժսպասարկմամբ։
ա. Նախ այս բուժսպասարկությունը երբեք էլ անվճար չի։ Սրա վճարը, ինչ­պես և ԿԳՄՍ-ի դեպքում, տալիս է հարկատո´ւն։ Ու տալիս է երե´ք անգամ։ Առաջին անգամը – հարկով, երբ պետությունը խլում է հարկատուի աշխատա­վարձի մոտ 30%-ը։ Երկրորդ անգամը – դրամատպություն-ինֆլյացիայով, ին­չով պետությունը գնաճով նորից է խլում հարկատուի փողը։ Երրորդ անգամը – պետական հիվանդանոցում, երբ նույն հարկատուն հաճախ ստիպված է իր գրպանից վճարի դեղի, վիրահատության, «շնորհակալության» համար, որով­հետև պետական «անվճար» հիվանդանոցում շատ հաճախ ոչ հարկավոր դեղը կա, ոչ սարքը։
բ. Այս իբր որակյալ բուժսպասարկությունը, իր մեծագույն մասով, որակյալ չի՝ հենց նախարարության սահմանած չափանիշներով։ Սա հայտնի է ՀՀ-ի ամեն մի քաղաքացուն, ով ստիպված է եղել մտնել պետական պոլիկլինիկա։ Այստեղ քաղաքացուն դիմավորում է անտարբեր ու իր հաճախորդի առողջու­թյամբ ոչ շահագրգիռ բժիշկ-պաշտոնյան: Այստեղի բժիշկը, ԱՆ-ի հարկա­դրանքով, պիտի նախ (ու մեծ մասամբ) զբաղվի մի մղձավանջային թղթաբա­նությամբ, ինչը ժամանակ չի թողնում, որ բժիշկը հետազոտի հիվանդին: 
գ. Պետության օղակներից մեկը, ԱՆ-ն, անընդհատ ու անընդհատ շատաց­նում է այս մղձավանջը, շատաց­նելով հերթերն ու բժշկին հասնելու զանազան ծոչընդոտները: Թերևս չկա ԱՆ-ի որևէ նոր հրահանգ ու հրաման, ինչը չշա­տացնի այս մղձավանջը: Բայց ԱՆ-ն այս ոլորտում պետության փոխա­նորդն է: Ուրեմն, այս մղձավանջի հեղինակը հենց պետությո´ւնն է: 
Ու այս երևույթը տարածված է աշխարհով մեկ: Օրինակ, ԱՄՆ-ի Medicare-ի պետա­կան մասի ֆինանսնսների կեսը տալիս է հարկատուն: Այս մասի բուժ­սպասարկության որակն անընդհատ ու անշեղ վատանում է, թանկանում է ու դառնում է դժվար մատչելի: Անգլիայի «սոցիալական արդարություն հաստա­տող» պետական բուժարան հասնելու համար միլիոնից ավել բրիտանացի է ՄԵԿ ՏԱՐՈՒՑ ԱՎԵԼ սպասում: Յոհան Նորբերգի վկայությամբ, Շվեդիայի կառավարությունն իր սոցիալ-դեմոկրատական քսանամյա «դրախտային» շրջանում (1971-1991) այնքան այլասերեց իր իսկ երկրի հույժ ջանասեր ու հույժ պարտաճանաչ բնակչության աշխատանքային արտառոց կարգապա­հությունը, որ Շվեդիան դարձավ «բյուլետենային երկիր»: 
դ. ԻՆչո՞ւ է սա այսպես: Որովհետև պետական բժշկի համար հիվանդը ոչ թե հաճախորդ է, այլ գլխացավանք։ Մասնավոր բժշկի հիվանդը այնպիսի հա­ճախորդ է, ումից կախված է իր համբավն ու հացը։ Այնինչ, պետությունը մոնո­պոլացրել է բժշկի դիպլոմը, դեղի լիցենզիան, հիվանդանոցի թույլտվությունը։ Արդյունքը (օրինակ) Հայաստանում (ու այլուր) բժիշկ դառնալը 10 անգամ ավելի թանկ ու բյուրոկրատական է, քան պետք է լիներ, իսկ դեղը՝ 3 անգամ ավելի թանկ, քան ազատ շուկայում կլիներ։ Պետությունը, փաստացի, արգե­լում է, որ մարդը բուժվի էժան ու արագ ա´յն նպատակով, որ հետո ի´նքը «հո­գա» այս նույն մարդու առողջական հարցերը, բայց ավելի թանկ ու ու ավելի վատ։ Ինչո՞ւ: Որ համոզի, որ պետությունը հույժ հայրախնամ է ու իբր օր ու գիշեր հոգում է իր քաղաքացիների ցավ ու դարդերը: Ձեռի հետ էլ պետու­թյունը ունենում է բոլո´ր-բոլո´ր բժիշկների ու բուժհիմնարկի օժանդակ ողջ անձնակազմի ընտրական ձայները, որովհետև իրեն չընտրողներին իսկույն ազատում է գործից:
ՍՈՒՏ 13. Ո՞վ է երբևէ ապացուցել, թե ՍՈՒՏ ՉԻ, որ պետությունը իրա­վունք ունի պետական կոչված գաղտնիքներ ունենա իր ժողովրդից, ընդ որում, այն պատրվակով, որ պետերի վարչախումբն այս գաղտնիքները ունի ու սրանք պահում է իր ժողովրդից միմիայն հանուն այդ ժողովրդի բարօրության: Մի՞թե ժողովրդի ընտրած վարձու ծառան իրավունք ունի իր տեր ժողովրդից այնպի­սի գաղտ­նիք ունենա, ինչը վերաբերում է այս նույն տիրոջ մասնավոր սեփա­կանությանը: (Խոսքը պատերազմական օրերի ռազմական գաղտնիքներից չի:
Պետական գաղտնիք կոչվածը միմիայն պետության կատարած փոքր ու խոշոր հանցագործությունները իր տեր ժողովրդից թաքցնելու համար են:
ԵԶՐԱԿԱՑՈՒԹՅՈՒՆ. Մենք չենք նկատում ու չենք գիտակցում այս բոլոր ստերը, այս ողջ աչքա­կապությունը ու անընդհատ պահանջում ենք, որ մեր պե­տությունը ավելի ու ավելի հզորանա: Բայց հզորանալու այսպիսի պահանջը լրի´վ նույնն է, ինչ որ պահանջենք, որ մեր պետության ամենախոշոր ու ամենանենգ ստե´րն ավելի խոշորանան ու ավելի նենգանան: Մենք, ա´յ, սա´ չենքնկատում ու չենք հասկանում: Բայց ոչ միայն սրանք: Սրա համար էլ տեսնենք, թե է´լ ինչ պարզ բաներ կան, որ չենք նկատում ու չենք հասկանում:
Տերն ու ծառան
Մենք չենք հասկանում, որ հենց մե´նք ենք պետությանը պահողը ու ոչ թե հակառակը: Մենք չենք հասկանում, որ պետերի վարչախումբը ոչ մի բարիք չի ստեղծում, այլ ապ­րում է հենց մե´ր ստեղծած բարիքների հաշվին, ինչը պե­տերը զանազան կեղծ ու անիրագործելի պատրվակներով մեզնից ուղղակի խլում են, ու խ­լում են այն­քա´ն, ինչքան ուզենան: Մենք չենք հասկանում, որ պետությանը վերագրվող ստեղծագործ ամե´ն ինչը մե´նք ենք ստեղծում, մե´նք ենք անում, միայն ու միայն մե´նք:
Մենք նման ենք այն տանտիրոջը, ով բրիգադ է վարձում, որ սրա անդամները դառնան իր ժամանակավոր ծառաները, որ իր տունը նորոգեն, բայց իր իսկ ձե­ռով պայ­ման է կնքում (այսինքն, քվեարկելով սահմանադրություն ու զանազան օրենսգր­քեր է «ընդունում») այս բրիգադի հետ, պարտավորվելով, որ ինքը, այսինքն, տանտերը, ոչ մի իրավունք չունի այս ծառա-բրիգադից հաշ­վե­տվու­թյուն պահանջելու, այս ծառա-բրիգադի գոր­­­ծը հսկելու կամ այս ծա­ռա-բրիգադի խոս­­տու­­մը չկատարելիս, այս ծառա-բրիգադին գոր­ծից ազա­տե­լու, կամ պատ­ժելու: 
Մենք մեր այս ծառային իրավունք ենք տալիս, որ սա իր սկզբնա­կան պայ­մա­նով հաստատված վարձը (հարկերն ու մաքսերը) իր ուզած պահին ու իր ուզած չափով շատացնի, իսկ իր ­տիրոջն էլ բռնի ու բանտ նստացնի, եթե այս տան­տերը հրաժարվի ավելացրածը վճարելուց: 
Մենք մեր այս ծառային իրավունք ենք տալիս, որ սա իր տիրոջ տունը թա­լա­նի, իր տան անդամ­ներին տանի նույնիսկ ուրիշ երկրների պատերազ­մը ու այնտեղ կոտորի:  
Մե´նք ենք իրավունք տալիս մեր այս ծառային, որ ինքը, առանց մեզ, ա­ռանց իրեն վարձած տանտիրոջը հարցնե­լու, հենց մե´ր անունից վիթխարի պարտքեր անի դրսերից (արտաքին պարտքը) ու մեր բանկերից (ներքինը): Պատկերացնո՞ւմ եք, ծառան տիրոջ անունից պարտք անի ու չասի, թե ինչո´ւ է անում, կամ պարտք արածը ինչպես ծախսեց: Ու իրեն էլ վիթ­խա­րի ռոճիկ ու պարգևա­վճար տա ու մեր ա­պագա սերունդներին պարտքի տակ գցի: Ու մենք էլ մեր այս ծառաներից հաշվետվություն պահանջե­լու իրա­վունքը չունենանք, ու մենք ու մեր սերունդներն էլ, ճոր­տի պես, հլու-հնա­զանդ, մարենք այս պարտքերը:
Մե´նք ենք իրավունք տալիս մեր այս ծառային, որ չասի, թե ինքը մեր տանն ի´նչ թաքուն խարդախություններով է զբաղված, քանզի իրեն, մեր այս ծա­ռա­յին, հենց ինքնե´րս ենք իրավունք տվել, որ իր ուզած հան­ցանքը թաք­ցնի ու հայտարարի, որ թաքցրածը ծառաների ՊԵՏԱ­ԿԱՆ գաղտնիք է: 
Մե´նք ենք իրավունք տալիս մեր այս ծառային, որ չասի, թե մեր տան ան­դամներին ուր է տա­րել, ու իրա­վունք չունենանք նույնիսկ հարցնելու, թե տարածներն սպա­նվե՞լ են, թե՞ չեն ս­պա­նվել, սպանվածների դիակներն ի՞նչ է արել, դիահերձե՞լ է, թե՞ մեշոկների մեջ նե­խաց­նում է: 
Մե´նք ենք իրավունք տալիս մեր այս ծառային, որ զինաթափի մեզ, բայց ինքը մնա զինված, որ մենք հանկարծ իրեն զսպելու որևէ զինված փորձի հնա­րա­վորություն չունենանք: Մեր այս ծառաների վարչախումբը զինա­թա­փում է նույն­իսկ սահմանամերձ գյուղերի բնակիչ­նե­րին, որոնք այսօր տա­ռապում են ադր­բեջանցիների ձեռը, որովհետև լրիվ են ան­զեն, իսկ մեր այս պետերի վարչա­խումբ-բրիգադն էլ չի պաշպանում իրենց: Ադրբեջանցիներն էլ, տեսնելով, որ մեր պետերը վախկոտ են, ոչ պրոֆեսիոնալ ու, ըստ էության, դա­վաճան, անընդ­հատ լկտիանում են ու քիչ-քիչ խլում են մեր հո­ղերը, ու մենք ան­զեն, անզոր ու կա­մազուրկ դիտողի դերում ենք: 
Մենք չենք հասկանում, որ արդար ընտրությունները մեզ երբեք չեն փրկի, եթե մենք չգիտենք, թե ո´ւմ ու ինչի´ համար ենք ընտրում, կամ մեր այս ծառա-բրի­գադն ի´նչ է ու ի´նչ հատկություններ պիտի ունենա: Մենք չենք հասկանում, որ անհնար է, որ ընտրություն­նե­րը արդար լինեն, որով­հետև սրանք մի­այն կուսակցական ցուցակներով են: Այս ցուցակի անդամից միմիայն հա­վատար­մու­թյուն են պահանջում, թե­կուզ սրա մասնագիտական կամ բարոյա­կան որակը լրիվ զրո կամ զրոյից նույն­իսկ ցածր լինի: Այսինքն, մենք նույնիսկ գաղափա´ր չունենք, թե ընտ­րություն կոչվածն ի´նչ է ու ինչի´ համար է: 
Մենք չենք հասկանում, որ ԱՆՀՆԱՐ է, որ անպատիժ ու ան­հսկելի, ուրեմն, նաև անզուսպ ու անընդհատ աճող բրիգադ-վարչախումբը արդար ընտ­րու­թյուն անց­կաց­նի: Չենք հասկանում, որ ան­հսկե­լի ու անպատիժ բրիգադ-վարչա­խմ­բի ընտրություն­ները ա´նպայ­ման ԱՆԱՐԴԱՐ կլինեն:
Ու մենք երբևէ չենք նկատում, որ պետերի մեր այս ծառա-բրիգադ-վարչա­խումբը ոչ միայն երբեք չի կատա­րում մեզ տված իր խոստումները, այլև իր իսկ ստեղծած օրենքներով, հար­կե­րով ու մաք­­­սերով ու զանազան տարիֆնե­րով ու իր բյուրո­կրա­տական ամենայն քաշ­քշուկ­ներով միայն խոչըն­դո­տում է մեզ ու չի թող­նում, որ որևէ կարևոր ու էական բան անենք: 
Չենք հասկանում, որ պետերի մեր այս ծառա-վարչախումբը մի´շտ է չա­րիք: 
Մենք չենք հասկանում, որ ախր տունը մե´րն է, ուրեմն, ինչո՞ւ պիտի մեր տան միջի մե´ր շարժուձևի, մե´ր ամենայն արարմունքի օրենքները մեր վար­ձու ծա­ռանե´րը առաջարկեն ու իրենք էլ հաստատեն: Չենք հասկա­նում, որ ախր ԸՆՏՐԵԼՈՎ միայն փոքրաթիվ ծառա-բրիգադ ենք վարձել, բայց թույլ ենք տալիս, որ սա անընդհատ շատացնի իր անդամնե­րի թիվը ու մեզ էլ ստիպի, որ սրանց բարձր աշխատավարձ տանք: 
Մենք չենք հասկանում, որ մեր բանակն ու ոստիկանությնն էլ են մեր ծա­ռա­ները: Որ մենք սրանց պահում ենք, որ հենց մե´զ պաշտպանեն: Մենք մեր այս ծառաներին հսկելու ու սրանցից հաշվե­տվու­­թյուն պահանջելու իրա­վունքը չունենք: Մենք թողնում ենք, որ մեր այս ծառա ոստիկանությունն ու բա­նակը պաշտպանի ՄԻ­ՄԻԱՅՆ մեզ թշնամի ծառա-պե­տե­րին: Մենք եր­բեք չենք նկա­տում, որ իբր մեր ան­վտան­գու­թյունը պաշտպանող ԿԳԲ-ն ՄԻՇՏ ՈՒ ՄԻ­ԱՅՆ մեր ծառա-պե­­տերին է պաշտպանում: 
Մենք չգիտենք, թե ի´նչ է պետական թուղթ փողը ու ինչպե´ս է սա գոյա­նում ու գոր­ծում: Մենք չգիտենք, որ մեր այս ծառա-վարչախմբերը թուղթ փողի ար­տադրու­թյու­նը մոնո­պո­լացրել են, որ փողը կեղծելու անպատիժ իրա­վունքը միմիայն իրենք ունենան: 
Մենք չգիտենք, որ ԱԶԱՏ ՇՈՒԿԱՅԻՑ ՀԱՆՃԱՐԵՂ ԲԱՆ ՉԿԱ, ու կար­ծում ենք, թե մեր երազած քրիստոսակերպ փրկիչն ավելի հանճարեղ է, քան ազատ շուկան: Մենք չենք էլ պատ­կերացնում, թե ինչ է պետք, որ այս ազատ շուկան գոր­ծի: Մենք չգիտենք, թե ինչ է սոցիալական արդարությունը ու չենք հաս­կանում, սա մի´շտ է ԱՆԱՐԴԱՐՈՒԹՅՈՒՆ, քանզի սա «ռոբին-հուդյան» արդարություն է, ինչը հաստատվում է թալանով: Մենք չգիտենք, որ միակ ու իսկական արդարությունը հաս­տա­տում է մի­մի­այն ազատ շու­կայի օրեն­­քով պաշտպանված մրցու­թյու­նը: 
Ու քանի որ մենք չգիտենք, թե ինչ է իսկական կապիտալիզմը, հա­մարում ենք, որ Արև­մուտ­քի կապիտալիզմն է իսկականը, մազա­չափ անգամ չզգալով, որ արևմտյան կապիտալիզմը, ի´նքը, հենց անարդար ու կործանարար կի­սա­սո­ցիա­լիզմ է: 
Մենք չգիտենք, թե ինչ է բարոյակարգ հաստատող արդար սահմանադրու­թյու­նը, բայց պահանջում ենք, որ մեր այս (ըստ էության, թալանչի) բրիգադա­յին պետերը կամ էլ պետ դառնալու անհագուրդ տենչով տոգորված կու­սակցու­թյունները մեզ համար նոր սահ­­մա­նադրություն կազմեն: Ու մենք չենք հասկա­նում, որ մեզ (նախօրոք) թալանելու նպատակով կազմակերպված մեր այս «ծա­ռաները», երբե´ք ու երբե´ք, մեզ ձեռնտու սահմանադրություն չեն կազ­մի:
Մենք մեր դժբախտությունների պատճառները միշտ ու անընդհատ դրսե­րում ենք փնտրել ու նորից ենք դրսերում փնտրում: Մենք միշտ բողոքում ենք, թե մեր անբախտության պատճառը եղել են՝ պարսիկները, հույները, հռո­մեացինե­րը, արաբները, թուրքերը, գերմանացիները, անգլիացիները, ԱՄՆ-ը, ռուսները ևն, ևն: Բայց երբեք չենք մտածում, որ շատ հնարավոր է, որ պատ­ճառը հենց մեր (ցավոք՝ ազգային) տգի­տությունն ու անկարողությունն է, մեր մեծա­մտու­թյունն ու մե­ծամոլու­թյունն է, մեր մանկա­մտությունն ու մեր սնափա­ռու­թյունն է: 
 
Ի՞նչ է մասնավոր սեփականությունը 
Մասնավոր սեփականությունը (ունեցվածքը) քո ա´յն ունեցվածքն է, որ դո´ւ ես ստեղծել կամ գտել, կամ քեզ նվիրել են, կամ կտակել են: Մասնավոր սեփա­կա­նությունը միմիայն քոնն է: Այսինքն, եթե դու չես ուզում կամ դու թույլ չես տալիս, ոչ մեկը քո մասնավոր ունեցվածքին կպնելու իրավունքը չունի, ՈՉ ՄԵԿԸ. ոչ առանձին մարդը կամ մարդկանց որևէ խումբը, ոչ էլ, նույնիսկ, վարչախումբ-պետությունը: Այսինքն, մասնավոր ունեցվածքը անձեռնմխե­լի է, մասնավոր ունեցվածքը սո´ւրբ է, սրբությո´ւն է: 
Ու այս սրբությունն այնքա´ն է անօտարելի ու սրբազան, որ երբ որևէ օտար պետություն հարձակվում ու գրավում է քո մեն մի հատիկ քաղաքացու, օրի­նակ, բակը կամ մարգը կամ առուն, քո երկրի պետական բանակն ուղղակի պար­տա­­վո´ր է, որ իսկույն ու առանց որևէ հրամանի հարձակվի թշնամու վրա (առանց նույն­իսկ պատերազմ հայտարարելու) ու հետ դարձնի այդ քաղաքա­ցու մասնավոր սեփականությունը:
Սա նշանակում է (նաև), որ երբ քեզ համոզում են, որ քո հողն ու տունը ծախես պետությանը (նույնիսկ քեզ ձեռնտու պայմաններով), ու դու չես հա­մոզ­վում ու չես համաձայնում, էլ ոչ ոք, ոչ էլ նույնիսկ մեր այս պետություն-վարչախումբը, որևէ իրավունք չունի քու տունը որևէ ձևով «օտարելու» (խլե­լու): Ու եթե խլեց, ուրեմն անբարո ու անարդար բան է անելու: 
Թեորեմ 1. Որևէ երկրում ինչքան շատ են անհատի մասնավոր ունեցվածքը հանրայ­նաց­նում, այնքան այդ երկրի բարոյականությունն ու սրանից բխող արդա­րու­թյունը, ինչպես նաև մարդկայնությունը քչանում պակասում է:
Ողջ պատմությունը ապացուցում է,որ այս թեորեմն ստույգ է: 
 
Ի՞նչ են – թալանն ու շորթելը 
Թալանը մեկի մասնավոր ունցվածքը բռնի խլելն է, այսինքն, առանց այս ու­նեց­վածքի տիրոջ թույլատրության: Այսինքն, թալանը մասնավոր ունեցված­քը բռնի սեփականացնելն է: Գողությունը նույնի գաղտնի սեփականացնելն է: Շոր­թե­լը մասնա­վոր ունեցվածքը խարդախությամբ սեփականաց­նե­լն է:
Ի՞նչ են հարկը ու մաքսը: Հարկը ու մաքսը թա­լան են կամ շորթել, լինեն սրանք ուղղակի, թե զար­տուղի (այսինքն, այլ անուններով, օրինակ, ակցիզ, ավե­լացած արժեքի հարկ ևն) եթե սահմանվել են ԱՌԱՆՑ ՄԱՍ­ՆԱՎՈՐ ՈՒ­ՆԵՑ­ՎԱԾՔՆԵՐԻ ՏԻՐՈՋ ԹՈՒՅԼԱՏՐՈՒԹՅԱՆ: 
Անթույլատրելի հարկ ու մաքսը պիտի պարտադիր կոչվեն հարկ ու մաք­սա­յին թալան: Հարկ ու մաքսային թալանն իրագործողը միմիայն պետու­թյունն է, որովհետև պետությունը սահմանադրության 60-րդ հոդվածով հայ­տարարել է, որ ինքը ունի հարկելու ու մաքս վերցնելու մոնոպոլ իրավունք:
Ուրեմն, մե´ր իսկ ծա­ռաները» սահմանել են, որ իրե´նց իսկ տերերին թալանելու անհսկելի ու անպատիժ իրավունքը ունեն: Ընդ որում, եթե տերերը հանկարծ չհամաձայնեն թալանվելուն, ծառաներն իրավունք ու­նեն իրենց տերերին խստագույնս պատժելու, ընդհուպ մինչև տարիներով բանտ նստեցնելը: Սա այնքա´ն է անհեթեթ ու հակամարդկային (հակասե­փականատիրական), որ մեկնաբանելու կարիք չունի: 
Կուտակային հարկը քաղաքա­ցի­ներից դրամ շոր­թելու օրինակ է, ինչն իրա­գոր­ծում է պետություն-վարչա­խում­բը:  Բարոյակա­նու­թյան հիմնական նորմե­րից բխում է, որ միակողմանի հաստատած հարկ ու մաքսա­յին թալանն ու դրա­մաշոր­թությունը անբարո են ու անար­դար: 
Ի՞նչ է պետությունը (նորից)
Պետությունը հենց վարչախո´ւմբն է, ինչը իբր մեր վարձու ծառան է: 
Անհսկելի ու անպատիժ պետություն-վարչախումբը ավազակ­նե­րի մի անզուսպ ու կազ­­մա­կերպված բանդա է, ինչի նպատակը աշխատողներին  հարկ ու մաքսով թա­լա­նելն ու փող շորթելն է, ինչպես նաև, ժողովրդին կեղե­քելն ու ճորտացնելը, որ սրանք հլու հնազանդ համակերպվեն, որ ծառաներն իրենց տերերին թալանեն ու կեղեքեն: Մեր ծառա-պետություն-վարչախումբն այս թալանն ու կեղեքելն անում է ժողովր­դին համոզելով, որ իր բոլո´ր քայ­լերով գործում է իբր հանուն ժողովրդի բարօրության ու երջանկության: Սրա համար մեր այս ծառա-վարչախումբը գործում է քարոզչա­կան խոշորա­գույն ստերով ու խարդախությամբ:  Մեր այս ծառա-պետություն-վարչա­խումբը նախ ժողովրդին հա­մո­զում է, որ կան բա­ներ, ինչը ժողովուրդը ի´նքը չի կարող անի ու, հենց սրանց պատրվակով էլ ինքը պիտի ժողովրդից հարկ ու մաքս վերցնի (թալանի), որ այդ բանե­րը անի: Սա պետություն-վարչա­խմբի գլխավոր սուտն ու խարդախությունն է: Մասնավորն ի վիճակի է պետու­թյան «արած» ամեն ինչն էլ անելու: Ի վերջո, երկրում արվող ամեն ինչն էլ հենց մասնավո´րն է անում (պետական որևէ չինովնի­կի կամ չինովնիկների խմբի «հսկողությամբ»):
Թալանի պատրվակները
ա. Ներքին կարգ ու կանոնը հաստատելը: Սա իբր անում է մեր այս վար­չա­խմբային ծառա-ոստիկանությունը: Առայժմ չի գրանցվել գոնե մի դեպք, երբ այս ծառա-վարչախմբի ու ժողովրդի հակամարտությունների ժամա­նակ մեր այս ծառա-ոստիկա­նությունը պաշտպանի ժողովրդի´ն, պաշտպանի մե´զ, և ոչ թե մեր այս ծառա-վարչախմբին: 
բ. Արտաքին թշնամիներից ժողովրդին պաշտպանելը: Սա իբր անում է մեր այս ծառա-վարչախմբային բանակը: Բայց վարչախմբային բանակը վար­չա­խմբի ու ժողովր­դի հակամարտությունների ժամանակ միշտ պաշտպա­նում է մի´միայն վարչա­խմ­բին: 
գ. Մեր այս ծառա-պետություն-վարչախումբը արդեն ու համարյա ամե­նու­րեք, կրթության, բժշկության ու նաև զանգվածային լրատվության (ռադիո­յի ու հեռացույցի) մեծագույն մասը, լրիվ կամ մասամբ, կենտրոնացրել է իր ձեռ­քը: Այժմ էլ պետություն-վարչախումբը անցնում է նաև ծառայական բիզ­նեսը (օրի­նակ, հասարակական տրանսպորտի բիզնեսը) իր ձեռը կենտրոնաց­նելուն: 
Մեր այս պետական ծառա-վարչախմբի ծավալը, անընդհատ ու անշեղ, ա­ճում է: Մեր այս ծառա-վարչախումբը երկրի ամենախոշոր գոր­ծատուն է: Ու պետություն-վարչախմբի ընտրական ռեսուրսը խիստ է մեծ, ինչը մեր այս ծառա-պետությանը դարձնում է մեր հարատև անբարո ու ան­ար­դար տերը:
Մեր այս ծառա-պետությունը ժողովրդի ոխերիմ թշնա­մին է մի´շտ, եթե ան­պա­տիժ, անհսկելի ու պաշտոններից անազատելի է: 
Նվազագույն վարչախումբը (նորից)
Մտավորականությո´ւնը պիտի բացատրի ու համոզի մեր ողջ ժողովրդին, որ մեր իբր ծառա-պե­տե­­րի խումբը, ինչքան հնա­րա­վոր է, քիչ ու թույլ լինի: Մեր այս ծառա-պետերի վարչա­խում­բը չարիք է: Այս չարի´քը պիտի լինի նվազագույնը: 
Բայց մեր մտավորականությունը, ի´նքը, չի գի­տակցում, որ մեր պետերի այս ան­հսկելի, անպատիժ, ծա­վա­լուն ու ամենա­զոր ծառա-վարչախում­բը չա­րիք է ու միշտ էլ չարիք կլինի: Ու չի գիտակցում, որ եթե չարի­քը ան­խու­սափելի է, ուրեմն, ինչքան հնարա­վոր է – թող քիչ ու անատամ լինի, այ­ս­ինքն, լինի նվազագույնը: 
Մի՞թե տարօրինակ չի, որ տերն իրավունք չունի իմա­նա իր ԾԱՌԱ-վարչա­խմբի իրենից խլած գումարների ծախսերը, բայց այս ԾԱՌԱ-վարչախումբն ամենայն իրավունք ունենա իմանալու իր տիրոջ, հենց մե´ր, հենց քաղաքա­ցո´ւ բոլոր-բոլո´ր բանկային գաղտնիքները: Իսկ հիմա էլ այս ծառաները պիտի անց­նեն թվային փողի, որ հս­կեն իրենց տերերի բոլոր քայլերն ու լրիվ ճոր­տացնե՞ն իրենց տերերին, հա՞:
Ոստիկանների թիվը պիտի լինի չափազանց փոքր ու երբեք չպի­տի հա­մե­մա­տե­լի լինի բանակի թվի հետ, ինչպես որ այսօր է: Մի՞թե աննոր­մալ չի՞, որ այսօր մեր իսկ «ծառաները» 30000-անոց ոստիկա­նա­­կան բանակ են կազմել (երբ երկրի բանակը հազիվ թե սրա կրկնակին լինի), որ իսկույն ճնշեն իրենց իսկ տերերի ցանկացած ար­դա­րացի պահանջը: Բա ծառան է՞լ դառնա իր տի­րոջ տերը:
Մի՞թե տարօրինակ չի, որ մեր իսկ ծառա պետություն-վարչախումբը իր տե­րե­րից հարկ է խլում միայն այն պատճառով, որ  այս տերերը տուն ու­նեն ու բոմժ չեն, կամ որ իրենց հալալ քրտինքով (օրինակ) ավտո են առել:
Կառավարությունը պիտի ընտրվի թափանցիկ դեմոկրա­տիա­յով, ուղ­ղա­կի ընտրությամբ, առանց որևէ միջնորդության կամ միջա­կա­յության (վար­չա­պետ, փոխվարչապետ ու մի քանի նախարա­րին, ոչ ավել, քան 6-7 հոգին, ոնց որ, օրինակ, Շվեյցարիայում): Դի­տորդ­­նե­րը ու ձայները հաշ­վող­ները պի­տի լինեն տեղական հանրաքվեով ըն­տրած (օրինակ) շերիֆ­ների պեսերն ու սրանց նշա­նակած մարդիկ: 
Պիտի վերա­նա կուսակցա­կան ցուցակներով ընտրելու անընդունելի մե­թոդը, քանի որ սա լրի´վ-լրի´վ է հակադիր օրեն­քի առաջ հավասարու­թյան սկզբունքին ու հնար է տալիս, որ (կուս-առաջնորդի կամքով) նույնիսկ հանցա­գործն ընդգրկ­վի այդ ցուցակ­ները: Այսինքն, ընտրություն­ները պիտի լինեն մե­ծամասնական, ան­ցուցակ ու անմիջնորդ, ուղղակի: 
Պիտի օրենք ձևակերպվի ու հանրաքվեով հաստատվի, որ ապահովագը­րա­­կան ընկերությունները իրավունք ունեն ստեղծելու ոստիկանական մաս­­նա­վոր ջոկատներ (համայնքայիններին զուգահեռ, որ մրցություն լինի), իրենց զենք ու զինամթերքով: Սրանց անհաջող գործու­նեու­թյան համար այս ընկե­րու­թյունները պիտի պարտավոր լինեն փոխհատուցեն տու­ժող քաղա­քա­ցուն: Տույժի չափը պիտի որոշվի որևէ դատարանի աուդիտով:
Նույն ձևով, ապահովա­գրական ընկերությունները պիտի իրավունք ու­նե­նան ստեղծելու բանակային մասնա­վոր ջոկատներ, ընդհուպ մինչև դիվի­զիա­ները (երկրապահի պես), իրենց զենք ու զինամթերքով, որոնց բանակա­յին ան­հաջողության (պարտության) համար այս ընկերությունները պարտա­վոր լինեն փոխհատուցեն տուժող քաղաքացինե­րին: Տույժի չափը պիտի որո­շի որևէ դա­տա­րանի աուդիտը: Այս ապահովագրական ընկերություն­ներն ուղղակի շա­հագրգիռ կլինեն, որ բանակային միավորները արդար ու խղճով աշխատեն, թե չէ՝ հենց իրե´նք պիտի ստիպված վիթխարի տույժ վճարեն:
Ի՞նչ է սոցիալիզմը
Հենվելով Միզեսի ու Հայեկի աշխատանքներին, կպնդենք, որ հասա­րա­կա­կան կարգը սոցիալիզմի որևէ տեսակն է, եթե իրագործվում է հետևյալ պայման­ներից առաջին երկուսը: Իսկ եթե իրագործվում է նաև հաջորդ պայ­մանը, արդեն կարգը թունդ կամ վայրի կամ կատաղած սոցիալիստական է:
ա) շուկայական ապրանքների ու ծառայությունների փոխանակային ու կոն­տրակ­տային ազա­տու­թյունը փոխարինված է – շուկայի կենտրոնական պետա­կան-վարչախմբի զգալի կամ լրիվ ռեգուլյացիայով. 
բ) շուկայական մրցությունով տնտեսական բարիքները (նաև փողը) բաշ­խե­լու արդար ձևը փոխարինված է – պետական-վարչախմբի «սոցիա­լա­կան արդա­րությունով», այսինքն, բաշխական «արդարությամբ», ինչը թալան­չիական ան­ար­դարություն է. 
գ) երկրի հողային տարածքի տնօրինողը (փաստացի՝ տերը), ինչպես նաև բոլորի հա­մար պարտադիր քաղաքական գաղափարախոսության թելադրողը, այսպես, թե այնպես, կամ կենտրոնական իշանությունն է, արքան է, կրոնական վերնախավը՝ իր առաջնորդով, Գենսեկն է իր քաղբյուրոյով ու կենտրոնական կոմիտեով ևն, այսինքն, պետու­թյուն-վարչախումբն է: 
Սոցիալական արդարություն կոչվածը թալան է, եթե իրագործ­վում է մեր ծառա-վարչախմբի միակողմանի սահմանած հարկ ու մաք­սա­յին թալանով (ա­ռանց հար­կա­տուի համա­ձայ­նու­թյան): Այս սոցիալա­կան ար­դա­­րու­թյուն կոչ­վա­ծը ԱՆԱՐ­ԴԱ­ՐՈՒ­ԹՅՈՒՆ Է: 
Այսօրվա կապիտա­լիս­տա­կան համարվող բոլոր երկրները միմիայն մաս­նա­կի´ են կապիտալիս­տա­կան, քանզի չնայած սրանց արտադրության մի­ջոցները մասնա­վոր են, բայց սրանց արտադրանքի միմիայն մի մասն է մաս­նավոր, իսկ մնացած մասը խլում են մեր ծառաները, պետություն-վարչա­­խումբը, այս սոցիա­լա­կան «ար­դա­րություն» հաս­տա­տելու պատրվակով: Բա­րո­յա­կանության հիմ­նա­կան նորմերից բխում է.
Օրենք. Թալանը ՄԻ´ՇՏ Է ԱՆԲԱՐՈ ՈՒ ԱՆԱՐԴԱՐ, ինչ ռոբին-հուդյան պա­տրվա­կով էլ որ մատուցվի: Ուրեմն, սոցիալական ԱՐԴԱՐՈՒ­ԹՅՈՒՆ կոչ­­վածը բացա­հայտ ԱՆԱՐԴԱՐՈՒԹՅՈՒՆ Է:
Այսօրվա կապիտալիստական կոչվող երկրների մեծ մասը կիսասոցիալիս­տա­կան է: Սրանց «սոցիալական» թալանն անընդհատ շատանում է, սրանց պետա­կան բոլոր ծառայու­թյունների որակն անընդհատ է ընկնում ու գներն էլ շատա­նում են: ԱՄՆ-ի կրթական բոլոր հիմ­նարկների ծառայությունների գինը (վեր­ջին մի քանի տասնամյակում) շատացել է մոտ երեք անգամ ու սրանց ծախ­­սերի կեսը տալիս է հարկատուն: Դասավանդողները (թերևս) լրիվ են սո­ցիա­լիստ, իսկ հումանիտար կրթություն ստացողնե­րի ունա­կու­թյուն­նե­րը խիստ են հեռու բավարա­րից: Միացյալ Թագավորության բժշկական «արդար» (ձրի) ծառայու­թյանը միլիո­նով ու ավել բրի­տանացի է մի տարի հերթ կանգ­նած:
Սոցիալիզմն ու սոցիալիստական թալանը, թալանի մնացած բոլո´ր-բո­լո´ր տեսակների պես, պիտի դատապարտվի ու օրենքից դուրս համարվի: «Սոցիա­լա­կան արդարու­թյուն» կոչված հարկ ու մաքսային թալանի ցանկա­ցա´ծ կիրառությունը պիտի հա­մար­վի քրեական առու­մով դատապարտելի:
Դեմոկրատիան մեծ մասամբ գարշելի է
Սոցիալիստական ու այլ թալանչի վարչախումբ-ծառաների ամենասիրելի ու ամե­նա­հզոր խայծ-քողարկությունը դե­մոկրա­տիա (ժողովրդավարություն) կոչ­վածն է: «Դեմո­կրա­տիա» ասելով, հասկանում են ա´յն կարգը, երբ հանրու­թյան ողջ կյան­քը իբր հենց ժողո­վո´ւրդն է «վարում», իբր մի արդար հայրա­խնամ վարչախումբն ըն­տրելու միջոցով: Ան­ծպ­տուն համար­վում է, որ եթե դե­մոկրա­տիան «իսկակա´ն է», այս ղեկավարու­թյունն «դրախ­տա­յին է ու իդեա­լական», որովհետև «ժողո­վուրդն (իբր) իմաստո´ւն է»: 
Այս թեզերը սխալ են, քանզի ան­հ­նար է, որ «ժո­ղո­վուրդ» կոչ­ված վերացա­կան հասկացու­թյու­նը բան ղե­կա­վա­րի: «Ժողովուրդն իմաստուն է» խոսքը նույնքան է անհեթեթ, ինչքան. «Ժողովուրդը փռշտաց, հետո քի­թը սրբեց» կամ «Նախիրը պո­չը թափ տվեց» խոս­քերը: Ժողովուրդը երբեք էլ ոչինչ չի ղեկավա­րում կամ կառա­վա­րում ու երբեք էլ ի­մաստուն չի, որովհետև «ժողովուրդ» կոչվածը վերացական հասկացություն է: Դեմոկրատիան մի խարդախ հը­նարք է, ինչով փոքրամասն վարչա­խումբն իր թա­լան­չիական կամքն է պարտա­դրում ան­հատներին: Եթե վարչա­խումբն ան­հսկելի է ու անպա­տիժ, դեմոկրա­տիա կոչ­վածն ա´նպայ­ման է դառնում բռնու­թյուն:
Երբ դեմոկրա­տիան մեծա­մասնու­թյան ըն­տրած գոր­ծա­դիր, օրենս­դիր ու դատական օրգանների կամ այլ կառույց­նե­րից մեկ-երկուսի (կամ բոլո­րի) ան­սահմա­նա­փակ (ան­հսկելի ու անպատիժ ու անօտարելի) իշխա­նությունն է, սա արդեն գարշելի բռնակա­լու­թյուն է: 

ԿՈՐԾԱՆՄԱՆ ԵԶՐԻՆ ԵՆՔ
Հայաստանը թուլանում է ոչ թե թուրքից կամ ադրբեջանցուց։ Թուլանում է ներսի թշնամուց ու հենց մե´ր խելքից։ 
Մեր գլխավոր թշնամին այն համոզմունքն է, թե. «պետությունը սուրբ է, պետությունը կփրկի մեզ»։ Իրականում պետությունը վարչախումբն է, ու­րիշ ոչինչ: Մարդ­կանց այս խումբը, ում մե´նք ենք վարձել, ու վարձել ենք ընտ­րելով, վարձել ենք, որ դառնան մեր վարձու ծառան։ Բայց մեր վարձու ծառանե­րի այս խումբն այսօր դարձել է մեր տերը, իսկ մեզ էլ դարձրել է իր ճորտը։ 
Ինչպե՞ս։ Շատ պարզ: Սա, առանց մեր համաձայնության, մեր գրպանից փող խլելու իրավունք է վերապահել իրեն։ Խլածի անունն էլ դրել է՝ հարկ, մաքս, տուրք, ակցիզ, ավելացրած արժեքի հարկ, գույքահարկ, անտեսա­նելի հարստության հարկ, կուտակային ևն, ևն։
Այնինչ, առանց քո համաձայնության քեզնից վերցրած փողի անունը միմի­այն  թալան է։ Ուրիշ անուն չկա´ խլածին։
ԲԱՐՈՅՈՒԹՅԱՆ  4 ՕՐԵՆՔԸ
Աշխարհի բոլոր հարուստ ու ազատ երկրները կառուցվել են այս 4 օրենքով։ Մենք խախտել ենք չորսն էլ։ Ահա դրանք:
1. Քո ունեցվածքը քոնն է։ Վերջ։ Ոչ ոք՝ ո՛չ հարևանը, ո՛չ պետությունը, ո´չ ոք իրավունք չունի ձեռք տալու քո տանը, քո հողին, քո փողին, քո բիզնեսին, եթե դու չես ուզում։ «Պետության գերակա շահ»-ի պատրվակով նույնիսկ մեկ քառակուսի սանտիմետր հող խլելը թալան է: Ուրիշին կտաս, թե՝ չէ, կապ չունի – թալա´ն է։
2. Միայն կամավոր պայմանագիր։  Ես ու դու ինչ-որ բան ենք փոխանա­կում, եթե միայն երկուսս էլ համաձայն ենք։ Ուժով, սպառնալիքով, խարդա­խու­թյամբ՝ չի կարելի։ Մեր փոխանակությանը ուրիշը, մանավանդ պետությու­նը, խառնվելու իրավունքը չունի:
3. Սուտն արգելվում է։ Խոստումը դրժելը արգելվում է։ Շարքային մար­դու սուտը վատ է։ Պաշտոնյայի սուտը՝ պետական դավա­ճանություն է։ Պաշ­տոնյան, լինի թեկուզ վարչապետ կամ նախագահ, ասեց ու չարեց, պիտի գոր­ծից ազատվի ու դատի տրվի, նո´ւյն վայրկյանին, առանց որևէ իմփիչմենտի: Եթե սահմանադրությունն արգելում է սա ու սրա պես բաները, ուրեմն, այդ սահ­մանադրությունը ժողովրդի թշնամին է։
4. Բոլորը հավասար են օրենքի առաջ։ Ոչ մի մոնոպոլիա։ Ոչ մի արտոնու­թյուն։ Ո´չ մի խոշոր աշխատավարձ: Ո´չ մի պարգևավճար։ Ո´չ մի թիկնապահ ու ավտոշարասյուն (հարկատուի հաշվին)։ Իմունիտետ կա միայն նիստի դահլի­ճում։ Դահլիճից դուրս եկավ՝ սովորական քաղաքացի է։
Եթե այս 4 կանոնը չկա, չկա ո՛չ բարոյականություն, ո՛չ արդարություն, ո՛չ տնտեսություն, ո՛չ մարդկայնություն։
Ի՞նչ ենք ունեցել 30+70 տարի. Սոցիալիզմ
Մեզ թվում է՝ մենք կապիտալիստական երկիր ենք։ Սխալ է։ Մենք ունենք պետական կապիտալիզմ + սոցիալիզմ։ Այսինքն, մի անբարո շիլաշփոթ։
Ապացույցները: Այսօրվա հարկը, մաքսը, ակցիզը, գույքահարկը ևն թա­լան են ու այս թալանը պետության մոնոպոլ թալանն է: ԿԲ-ն ունի փող տպե­լու, այ­սինքն, փող կեղծելու մոնոպո­լիա։ Փողը կեղծելու հիմնական ձևերն են պետա­կան պարտքերն ու փողի ինֆլյացիան, (տպելը), ինչի հետևանքը գնաճն է, ինչն էլ աննկատ ու խարդախ թալան է։ Աղքատը դառնում է ավելի աղքատ։
ՊԵԿ-ի գործունեությունը կենտրոնացրած պետական ռեկետ է։ ԿԲ-ն, ՍԴ-ն, ԲԴԽ-ն վարչախմբին ծառայող կառույցներ են, որոնք արդարության իմի­տացիա են ստեղծում։ Նախարարություններն ու պետական այլ կառույցների 90%-ը ժողովրդին խանգարելու, հսկելու, կաշառք վերցնելու համար է։
Սա´ է պատճառը, որ գործունյա ու կանխատեսող քաղաքացին լքում է իր հայրենիքն ու հեռանում է երկրից։ Որովհետև այս համակարգում հաղ­թում է ոչ թե խելացին ու աշխատողը, այլ պետությանը հավատարիմ «ճար­պիկը»։
*******
ՓՐԿՈՒԹՅԱՆ ԲԱՆԱՁԵՒԸ՝ ԿԱՐՃ
Մեզ փող է պետք, որ հզոր բանակ ունենանք։ Փող ունենալու համար պիտի թույլ տան, որ մարդիկ ազատ աշխատեն ու հարստանան։ Սրա համար պետությունը պիտի կրճատվի մինչև նվազագույնը։
Ուրիշ ճանապարհ չկա։ Կա´մ պետությունն է հարուստ, ազատ ու հզոր, կա´մ ժողովուրդը։ Երկուսը միասին չի լինում։
Հենց վաղվանից – 7 քայլ; ի՞նչ պիտի արվի
Սա ոչ ծրագիր է, ոչ սահմանադրություն։ Սա ուղղությո´ւն է, թիրա´խ է ու մտադրությո´ւն։
Քայլ 1. Նվազագույն պետություն: Պիտի լուծարվի ԱԺ-ն, ու մոտ 30-40 նախարարություն ու պետական խոշոր կառույցիցից 27-37-ը, օրինակ, ԿԲ-ն, ՍԴ-ն, ԲԴԽ-ն, ՊԵԿ-ը։ Թողնվի միայն տեղական դատարաննե­րը ու (օրինակ) Արտաքին գործերի ու Պաշտ­պա­նության նախարարու­թյունները։  
Նաև պիտի վերանան (օրինակ) պաշ­տոնյաների խոշոր աշխատավարձերը, բյուջեի հաշ­վին տրվող պարգևավճարները, թիկնա­պահները, ավտոներն ու ավտոշարասյունե­րը, խորհրդականները, բո­լոր իմունիտետներն ու բոլոր ար­տոնությունները։
Քաղաքապետարանները լուծարելը վերացնում է սրանց այսօրվա տըն­տե­սական կոռուպ­ցիոն որևէ գործունեությամբ զբաղ­վելու իրավունքները։ Այս իրա­վունքներից զրկվում են նաև համայնքապետարանները, ու սրանց տնտե­սական գործունեության իրավունքները լրի´վ են տըր­վում մասնավորին: Մնա­ցած միայն վարչական ֆունկցիաները փոխանց­վում են տե­ղական (խիստ սահ­մանափակ թվով աշխատող ունեցող) համայնքապետարաններին, տեղական հանրաքվե­նե­րին, ինչպես նաև այդ հանրաքվեներով ընտրվող շերիֆ­ներին ու դատա­րան­ներին։ Սա առհավետ կվերացնի «ավտոկայանատեղի, աղ­բահա­նու­թյուն, գո­վազ­դային վահանակ ու սրանց պես այլ շին­թույլտվություների մո­նոպոլ ու «օբ­շակային» կոռուպցիան»:
Քայլ 2. Հարկերը՝ 0-10%: Փոքր բիզնես՝ 0% հարկ։ Միջին՝ մինչև 5%։ Մեծը՝ 10% համահարթ։ Գույքահարկ, կուտակային, ավտոմեքենայի հարկ՝ պիտի վե­րանա։ Հարկը միայն հանրաքվեով է սահմանվում։ Վերջին 25-30 տարին ըն­դունած «պետական» մոտ 40000 օրենքը, հա­մա­ր­յա լրիվ, պիտի լուծարվի, որ շուկան ազատագրվի:
Քայլ 3. ԿԲ-ն փակվում է։ Դրամը մնում է, բայց դոլարը, եվրոն, ոսկին, կրիպ­տոն ա­զատ շրջա­նառվում են։ Մարդիկ իրե´նք են որոշում, թե ինչով վճա­րեն։ Արտաքին պարտք վերցնելը, բյուջեի դեֆիցիտ հայտարարելն ու ներքին պարտքն արգելվում են սահմանադրությամբ։
Քայլ 4. Զենքը՝ ժողովրդին: Քաղաքացու չափահասությունը սահման­վում է 21 տարեկանից: Ամեն չափա­հաս քաղաքացի զենք կրելու իրավունք ու­նի։ Թույ­լատրվում են մասնավոր ոս­տի­կա­նական ընկերություններն ու «Երկ­րապահի» պես մասնավոր գնդերը կամ դիվիզիա­ները։ Վարչա­պետը կամ պրե­զիդենտը «գերագույն գլխավոր հրամանա­տար» չի։ Զինվորականներն ի­րենք են ընտրում հրամանատարին։
Քայլ 5. Դատարանը՝ ժողովրդից: Քանի որ ԱԺ-ն չկա, օրենքները ստեղծ­վում են դատա­րանների նախադեպերով։ Դա­տա­վորին ու տեղական շերիֆին ընտրում ու հեռացնում է տեղական հանրա­քվեն։ Ծանր հանցագործու­թյուն­ները՝ երդվյալ ատենակալներով։
Քայլ 6. Պետական գաղտնիքը վերանում է: Բացի ռազմական օպերա­ցիա­նե­րից, պետու­թյու­նը ոչ մի պետական գաղտնիք ունենալու իրավունքը չունի։ Զենքի պետական առևտուրը, բյու­ջեն, պետական բանակցություններն ու բոլոր պետական ակտերը բաց են։
Քայլ 7. Մեր մտածողությունը պիտի փոխվի: Պիտի հրաժարվենք 2 պատ­րան­քից.  
1. «Պետությունը սուրբ է»: – Չէ, պետությունը վարձու ծառա է։ Իսկ ան­հսկելի ու անպա­տիժ ծառան չարիք է ու թշնամի։  
2. «Մի օր լավ առաջնորդ կգա ու կփրկի մեզ»: – Չի գա։ Քրիստոսակերպ փրկիչ չկա։ Կա´մ ազատ մարդ ու ազատ շուկա, կա´մ չկա ոչինչ, բացի կոր­ծանվելը։ 
Անցումային շրջանի անվտանգությունը
ա. Քաղաքացիությունը. ՀՀ քաղաքացիություն չի տրվում այն պետու­թյուն­նե­րի քաղաքացիներին, որոնց հետ ՀՀ-ն պատերազմական կամ չկարգա­վորված հակամարտության մեջ է, կամ որոնց պաշտոնական դոկտրինը պա­րունակում է ՀՀ տարածքային ամբողջականության դեմ ուղղված նկրտում­ներ։ Այս պետու­թյուն­ների ցանկը հաստատվում է հանրաքվեներով։ 
բ. Սոցիալական վճարները. ՀՀ կառավարության բյուջեից նպաստ, թո­շակ կամ այլ սոցիա­լական օգնություն ստանալու իրավունք ունեն միայն ՀՀ քաղա­քա­ցիները։ 
գ. Անշարժ գույքը. Օտարերկրյա քաղաքացիների ու ընկերությունների  ՀՀ-ում հող ու ան­շարժ գույք ձեռք բերելու կարգը սահմանվում է միայն համա­ժողովրդական ու տեղա­կան հանրա­քվեներով։ Առանց համայնքի համա­ձայ­նության՝ հող ու անշարժ գույք ձեռք բերելու գործարքն առոչինչ է։ 
Իսկ հետո՞
Եթե սա անենք, 5 տարում Հայաստանը կդառնա այս տարածքի Շվեյցա­րիան կամ Լիխտեն­շտեյնը, կամ էլ՝ Լյուքսեմբուրգը։ Փողը Հայաստա´ն կգա, ոչ թե Հայաստանից կփախնի։ Բանակը կդառնա պրոֆեսիոնալ, որովհետև փող կլինի։ 
Եթե չանենք, 10-15 տարի հետո Հայաստան անունով պետություն քարտե­զի վրա չի լինի։ Ու մեղավորը թուրքը չի լինի։ Մեղավորը մե´նք կլինենք, մե´նք, որ վախեցանք մեր իսկ ստեղծած հրեշին (պետությանը) սանձենք ու ստիպենք, որ մնա մեր վարձու ու հլու հնազանդ ծառան, ոչ թե դառնա մեզ թըշ­նամի մի թուրք։
Ընտրությունը քո´նն է, քաղաքացի´։ Կա´մ հզոր պետություն ու ան­զեն, աղքատ ու ճորտ ժողովուրդ, կա´մ նվազագույն պետություն ու հա­րուստ, զինված, ազատ ժողովուրդ։ Երրորդ տարբերակ – չկա։
Քաղաքացի է´լ չկա: Կա միմիայն իրավազուրկ ճորտ:

